text:
Myndaódn og gávuprent í Steinprenti/
14.desember klokkan 16-18 letur árliga Myndaódnin upp í Steinprenti. Hetta er ein framsýning við eini ørgrynnu av listaverkum, sum øll verða til keyps. Kennir tú onkran, sum hevur uppiborið eina serliga jólagávu, kann vera, at tú finnur hana á Myndaódnini. Samstundis verður ársins gávuprent, sum the one and only Tróndur Patursson í løtuni er í ferð við at gera, latið limum í Steinbrá, eins og til ber hjá nýggjum limum at tekna seg. Tað kostar bara 500 krónur fyri einstaklingar og 2000 krónur fyri feløg at gerast limur í Steinbrá og upphæddin er at meta sum ein listaíløga, sum loysir seg fyri øll.
2016 hevur verið eitt serstakliga hendingaríkt ár í Steinprenti - tað byrjaði við einum ordans braki, tá seksti ára føðingardagurin hjá Tórbirni Olsen varð hildin við framsýning og føðingardagsprenti, ið varð gjørt á degnum. At Torbjørn Olsen er ein sera avhildin listamaður, høvdu vit longu varhugan av - hann fekk jú Mentanarvirðisløn Landsins í fjør. Men allíkavæl høvdu vit ikki væntað eina so stóra fólkamongd, sum hana, ið hevði leitað sær oman í Steinprent at fagna Torbirni.
Kurpali var stuttliga heitið á eini væl eydnaðari framsýning hjá Hanna Bjartalíð, sum var í Steinprenti í januar. Í mars sýndi Erik Heide fram standmyndir. Hesin listamaðurin hevur stóran áhuga fyri keltiskari list, sigast kann um hansara egnu verk, at tey eru merkt av sama sterka einfeldi og inniliga átrúna, sum hómast inni í gomlum romanskum kirkjum. Verkini hjá Erik Heide eru modernað við álvarsligum eksistentiellum innihaldi, tey snúgva seg um lív og deyða hjá menniskjanum á foldum, men standmyndirnar kunnu eisini vera stuttligar, lættar og hugfarsligar.
Í apríl sýndi Toni Larsen fram síni lyrisku prent og standmyndir, ið riggaðu sera væl sum karmur kring yrkingasalongina í Steinprenti, sum var uppkallað eftir einari reglu hjá Jóanesi Nielsen: ALT SUM ER FAST LOYSNAR. Í mai var Claus Carstensen á verkstaðnum, har hann gjørdi fimm væl eydnað prent saman við Magnus Andersson. Temaið í myndunum er sonevndar djóragerðir, sum Carstensen hevur havt áhuga fyri leingi, hetta, at djór ikki sum menniskju eru greið yvir, at tey skulu doyggja og tessvegna í størri mun mugu forvæntast at liva í núinum, djórðagerð tekur eisini støðu vil menniskjað og okkara lyndi til at niðurgera onnur til djór við tilvitanini um, at mann er hægri í eini lívfrøðiligari tignarskipan enn tey, mann niðrar.
Marius Olsen hevði stórsligna framsýning í Norðurlandahúsinum í summar, og Sprotin gav út størstu listabókina, sum nakrantíð er útkomin á føroyskum við myndum og tekstum. Flleiri av prentunum vórðu framleidd í Steinprenti, m.a. tann vakra plakatin. Zven Balslev var á verkstaðnum nakrar dagar, har hann gjørdi nøkur sera væl eydnað ársprent til Glostrup Kunstforening.
2016 hevur verið eitt ár fult av fagnaði, í summar vitjaði Drottning Margreta í Steinprenti, ið eisini gjørdist æraði móttakarin av einum stórum heiðurslegati frá danska tjóðbankanum (Nationalbankens Jubileumsfond) áljóðandi 100.000 krónur. Hesin grunnurin letur gávufæ eina ferð um árið og tað ber ikki til at søkja legatið. Í brævinum frá nevndini í Jubileumsfondinum stendur skrivað: “Med legatet ønsker fonden at påskønne jer som en af nordens mest særegne grafiske værksteder. I har forstået et at bevare håndværket i den grafiske trykkunst og samtidig formået at formidle jeres arbejde til en bred kreds via galleriet.” Upphæddin skal brúkast til nýggjar valsar, sum fara at lætta munandi um arbeiðið á verkstaðnum. Síðst í november gav Jan Cortzen eina bók út, sum nevnist Vi, der er færinger og her er Steinprent týdningarmikið ískot í mentanarpartinum.
Á hvørjum ári eru nógv dugnalig listafólk, sum arbeiða í Steinprenti. Margrethe Odgaard er tekstilsniðgevi, sum nýliga hevur fingið tillutaða heimsins størstu designheiðursløn, Torsten og Wanja Söderbergs pris uppá eina millión svenskar krónur. Tónleikarin, Teitur Lassen hevur í nøkur ár arbeitt við sonevndum arpeggio tónarøðum, sum hann speglar og sum tilsamans mynda smáar, einfaldar, men sera vakrar og hugfarsligar klaverkompositiónir. Margrethe Odgaard er hugtikin av speglingini og av tónleikinum, ið kyknar í henni, og saman gjørdu hon og Teitur av at gera eina bókaútgávu Y Arpeggio við nótum og myndum, myndasíðan er gjørd sum prent í Steinprenti.
Tóroddur Poulsen hevur arbeitt í fleiri umførum á verkstaðnum, har hann hevur fingið nógv góð verk burturúr, sum verða við á framsýning í komandi ári. Bæði Tóroddur og Peter Carlsen høvdu myndir við á Ólavsøkuframsýningini í Listasavninum og á framsýningini Sjá tú blánar, sum var í Steinprenti og í Glostrup Kunstforening. Tóroddur Poulsen framsýndi m.a. eina røð av træprentum við eini sjálvsmynd í ymiskum litum, sum verður blá. Peter Carlsen arbeiddi við teimum sjey deyðasyndunum, soleiðis sum tær síggja út á hansara egna andliti.
Í september var debutfotoframsýning við myndum hjá Sveini Jákupsson. Myndevnini vóru fólk, landsløg og býarløg. Saman við prentarunum í Steinprenti framleiddi Julie Sass eina serstakliga áhugaverda listabók við heitinum VOLUME RHYTHM MATTER dialogues við heliografiskum prentum, umframt samrøðum við fýra nonfigurativ listafólk Arturo Herrera, Erin Lawlor, Ann Pibal og Steel Stillman.
Seyðirnir koma! var heitið á væl umtóktu framsýningini hjá Fríðu Matras Brekku við vatnlitamyndum og steinprentum, sum hon hevði fyri kortum, og sum er fyrsta serframsýning hennara í Steinprenti.
Øll eru hjartaliga vælkomin til Myndaódnina, sum verður hangandi fram til jóla.


c: text/html

text:
Legendan Kári P spælir í Tjaldinum
Kári P er millum mest viðurkendu føroysku vísusangarar og sangskrivarar, og í august spælir hann á Summar Festivalinum í Klaksvík.
Kári P hevur verið virkin í tónleiki síðani seksti árini, og hann sungið og skrivað nógvar kendar sangir – Villar Víddir, Kalli Katt, Dansa um gullkálvin og fleiri. Kári P er gløggur eygleiðari av samfelagnum og fólkalívi, og hann dugir sum fáur at seta orð á kenslur og hugtøk.
Í august fer Kári P at framføra sangir úr sínum stóra sangskatti á Summar Festivalinum.

robotstxt: allowed

filter: keep


text:
Finalu-café mikukvøldið
Skipað verður fyri Finalu-café í bygdahúsinum mikukvøldið 15.02.2017 kl. 19.00.
Vit fara m.a. at mála bannarar, sum skulu brúkast til steypafinaluna leygardagin kl. 16.00.
Tað hevði eisini verið stuttligt, um vit gera nøkur felags herróp, og evt. onkur vers, sum vit kunnu syngja meðan dysturin er.
Latið okkum møta fjølment, bæði mikukvøldið og leygardagin til steypafinaluna og stuðla okkara liði.
Kaffi, te, sagt og kaka verður at fáa í bygdahúsinum mikukvøldið.
Koyr á StÍF!


text:
Ari av Rana
02.11.2017 - 10:55
Tíðindi > Uttanlands - Yvirgangur
Amerikanski forsetin, Donald Trump, vil hava Sayfullo Saipov dømdan til deyðis.
Vanliga eru forsetar stillir og róligir, tá teir fyrstu ferð tosa um vanlukkur, sum raka amerikanarar. Trump var tó óvanliga harðmæltur, har hann kallaði Sapoiv fyri eitt villdjór, hótti við at blaka hann í amerikanska hernaðarfongsli, Guantanamo Bay á Kuba, lovaði at strika visum burturlutanar skipanina, sum hjálpti Saipov inn í USA, og segði at rættarskipanina var láturlig.
Donald Trump var alt tað, sum hann er kendur fyri. Hann var harður, politiskt skeivur og ein trampandi plága, skrivar CNN.
Seinni tók Trump til Twitter:
- “NYC yvirgangsmaðurin var glaður, tá hann spurdi, um hann kundi fáa eitt ISIS flag upp at hanga í stovuni á sjúkrahúsinum. Hann drap 8 fólk og særdi 12. HANN EIGUR AT FÁA DEYÐAREVSINGINA!”, skrivar Reuters.


text:
Orð og lag: Páll Oddur Lamain Rubeksen
Eg búgvi í eini pappeskju.
Við mína lið havi eg ein Border Kollie.
Og tá eg fari inn í býin, heilsi eg uppá Gud og hvønn mann
Seti meg niður og koyri labbarnar fram
Men hoyri eg veruliga heima í hesum heiminum?
Eg føli meg sum sibban aftast á skúlabeinkinum.
Biddarin biddar tínar síðstu krónur,
sum fara til russiskar melónir .
Skuldi eg hjálpt tær, so sendi eg teg fram á hermótið,
So tú kundi sæð, hvussu vaksnir menn grótu.
Eg geri ikki peningsverk, so leingi eg fái mat á mín tallerk.
So eg reki fyri váð og vind.
Tey siga, tað er synd í eini býarmynd.
Men hoyri eg veruliga heima í hesum heiminum?
Eg føli meg sum sibban aftast á skúlabeinkinum.
Biddarin biddar tínar síðstu krónur,
sum fara til russiskar melónur.
Skuldi eg hjálpt tær, so sendi eg teg fram á hermótið,
So tú kundi sæð, hvussu vaksnir menn grótu.
Eg búgvi í eini pappeskju.
Við mína lið havi eg ein Border Collie


text:
Sverri Egholm
21.08.2016 - 19:30
Ítróttur > Ítróttur > Hondbóltur
Dómarin hevur júst bríkslað fyri seinastu ferð. Tað hevur eydnast Danmark at vinna á stórfavorittunum úr Fraklandi.
Undan dystinum vóru tað fraklendingar. Frakland hevur seinastu tríggjar olympisku leikirnar verið í finaluni og vunnið tvær ferðir. Men soleiðis skuldi ikki vera í kvøld, tí Danmark var tað betra liðið og vann 28-26.
Danir komu væl frá byrjan og spældu fyrstu løtuna við málmanninum úti í álopunum. Tað riggaði og teir fingu eina góða byrjan og tá eitt gott korter var leikt av fyrra hálvleiki førdi Danmark við tveimum málum.
Støðan í hálvleikinum var 16-14.
Góða spælið hjá dønum helt fram í seinna hálvleiki og miðskeiðis vóru teir á odda við heili fimm málum eitt skifti miðskeiðis. Men spakuliga ótu fraklendingar seg inn á leiðsluna hjá Danmark. Fraklendingar vaknaðu spakuliga og tá bara tríggir minuttir vóru eftir var bara eitt mál á muni 26-25.
Tað gjørdist tó ikki so spennandi, tí Danmark hevði beina kós móti OL gullinum og vann dystin 28-26.
Danmark - Frakland (28-26)


text:
30. Mai 2017
Herverk varð framt móti Den Lille Havfrue í nátt. Amboðið var reyð máling og endamálið var at finnast at føroyska grindadrápinum. Málið hevur vakt ans í føroyskum og donskum miðlum - fá yvirlitið her
24. Mai 2017
Videobrot: Tað gongur væl í ríkisfelagsskapinum – men stjórnin má sleppa síni fundamentalistisku tulking av grundlógini.
Hetta førdi Sjúrður Skaale fram í aðalorðaskiftinum um ríkisfelagsskapin.
09. Mai 2017
Tann avbjóðing, sum flóttafólk og tilflytarar úr muslimskum londum hava við sær, stendur ovast í politisku dagsskránni um alt Europa.
Og kjakið snýr seg ikki bara um hvussu hesi fólk kunnu integrerast. Tað snýr seg í alsamt størri mun eisini um islam sum religión.
Hóast Føroyar ikki taka flóttafólk og hóast sera fáir muslimar eru í Føroyum, so fyllir hetta kjakið eisini nógv her heima.
Men kjakið er ofta sera ógvusligt, bondskt og harðligt - og ikki serliga upplýsandi.
Hetta er orsøkin til, at Javnaðarflokkurin á Fólkatingi leygardagin 20 mai skipar fyri tiltakinum "Hóttir Islam okkum?"
28. Apr 2017
- Vit hava bíðað eftir hesum í skjótt hálvt fjóðra ár, so tað er avgjørt ein sigur, at tað nú loksins sær út til at fara at bera á mál, sigur Sjúrður Skaale nú danska stjórnin mælir til at betra munandi um møguleikar hjá føroyingum í Danmark at fáa ískoyti til at ansa egnum børnum.


text:
Her kunnu allir næmingar og lærarar á skúlum, ið hava leiguavtalu um CD-ORÐ, frítt heinta forritini.
Næmingar og lærarar kunnu fáa loyniorðið, ið krevst fyri at innrita til júst teirra skúla, frá telduvørðinum á skúlanum.
Finnið skúla tykkara á yvirlitinum niðanfyri og rita inn við loyniorðinum, ið skúlin hevur fingið.
Her kunnu øll skrásett starvsfólk á virkjum, ið hava leiguavtalu um CD-ORÐ, frítt heinta forritini.
Finnið virki tykkara á yvirlitinum niðanfyri og rita inn við loyniorði.
Hægri skúlar (7)
Fólkaskúlar (25)
Serskúlar (4)
Virkir (3)
Hægri skúlar
Fólkaskúlar


text:
Læs eina grein um útgávukonsert við Tórhild Bjarkhamar, sum verður fríggjakvøldið 27. feb. kl. 19.30, har Dreingjaorkestri og børn úr Leirvík luttaka. Síðani fer kvinnukórið Suð úr Klaksvík syngja. Eisini fer Rúna Sivertsen at syngja. Seinast fer Tórhild at framføra allar sangirnar hjá sær á fløguni.
Síðani ringdu vit til Jóannes S. Hansen, har segði frá einum sangmøti, sum verður í Filadelfia í Gøtu leygarkvøldið 28. feb. kl. 19.30. Dentur verður serliga á góðan felagssang, tó verður høvi at hoyra onkrar solistar inn ímillum, sum kvøldið líður.
Til seinast ringdu vit til Albin Johannessen í Klaksvík, fyri at hoyra um nøkur vikuskiftismøtir fyri ung í Emmaus frá 27. feb. til 1. mars. Les meira her.
Vertur: Tór Arni Samuelsen


text:
Orð: Petur William Háberg
Lag: Sunneva Háberg
Viðmerking: Yrktur 2. februar 1948.
1. Eg elski tær bløðandi hendur,
sum negldust til krossin ein dag,
tær heiløgu hendur, sum píndust
so svárt undir hamarans slag.
Niðurlag: Eg elski tær bløðandi hendur,
tey merki, sum eru á teim;
tey siga mær: Hetta er Jesus!
tann dagin, eg koma skal heim.
2. Eg elski tær bløðandi hendur,
sum rættust ímóti mær blítt:
Hygg, barn, hvar títt navn skrivað stendur!
Statt upp, tú í ævir ert mítt!
3. Eg elski tær bløðandi hendur,
sum gleddu, har sorgin var stór,
sum frelstu, sum grøddu, sum reistu,
so sjúka og neyð burtur fór.
4. Eg elski tær bløðandi hendur,
sum her eg í trúgv havi sæð;
mær leingist tær hendur at fevna
í Himmalsins sali ein dag.


text:
Hanni Bjartalíð sýnir fram í Klaksvík/
Tað er ein sannroynd, at tann, sum hevur sett sær fyri at fylgja við í listarligu skapanini hjá Hanna Bjartalíð, hevur úr at gera, tí úr hesum verki spretta hvønn tann einasta dag nýggir kvistar, nýggj hugskot, og leygardagin 10.september klokkan 15 -17 letur hann upp framsýning við spildurnýggjum verkum í Gamla Seglhúsinum í Klaksvík.
Hanni Bjartalíð er føddur í Klaksvík í 1968, men hevur seinastu mongu árini búð í Finnlandi, hagar hann fór á listaháskúla sum ungur. Í dag býr og arbeiðir hann í Helsinki, men hann ferðast nógv og hevur framsýningar í m.a. Onglandi og í Danmark. Í Føroyum hevur hann framsýnt fleiri ferðir. Í 2012 hevði hann stóru framsýningina Gandahús í Listasavni Føroya og framsýningarnar í Steinprenti hava verið nógvar. Liðin er ein heilur mansaldur síðan hansara síðstu serframsýning í býnum, har hann vaks upp. Tað var umleið 1997 og tá var tað Norðoya Listafelag, ið skipaði fyri.
Á framsýningini í Gamla Seglhúsinum verða bæði relieffmyndir og samansett verk, har figurar er settir inn í ein málaðan kassa. Av tí, at verkini ofta hava verið smá og myndamálið tykist barnsligt, hava verkini hjá Hanna Bjartalíð verið misskilt og hildin at vera skemtilig, elskulig og kanska enntá naiv. Í veruleikanum er hetta eitt fitt petti frá naivismu. Her er talan um ein royndan listamann, sum tilvitað hevur valt eitt einfalt og spontant myndamál við einfaldari figurtekning. Hanni Bjartalíð er ein ordans original, sum eisini í altjóða høpi er serstakur og spennandi. Hansara framferðarháttur tykist spælandi, stýrdur av intuitión og sansaligari tilfarsgransking í samsvari við altjóða samtíðarlist, har dentur verður lagdur á ta listarligu prosessina. Og hann finnur alla tíðina uppá okkurt nýtt. Á framsýningini í Klaksvík verða m.a. nakrar myndir av fløskum, sum eru settar saman av fjalum og sum tilsamans gerast dekorativar og vakrar samansetingar av litum og skapum.Tað verður sera áhugavert at síggja verkini hjá Hanna Bjartalíð í umhvørvinum, har hann vaks upp.


text:
Roknað frá lívsbyrjan er lívsævin hjá kvinnum nú í miðal 84,7 ár og hjá monnum 79,9 ár. Sostatt kann ein kvinna í miðal vænta at liva næstan 5 ár longri enn ein maður.
Bæði hjá kvinnum og monnum er lívsævin longd munandi tey síðstu nógvu árini.
Samanbera vit við støðuna í 1985/86, t.v.s. fyri tríati árum síðani, so er miðal lívsævin hjá kvinnum nú longd við 5,9 árum og hjá monnum við 8 árum. Munurin millum kvinnur og menn í lívsævi, sum tá var út við 7 ár, er í hesum tíðarskeiði minkaður niður í knappliga 5 ár.
Lívsævi frá lívsbyrjan
Lívsævin verður eisini kallað væntaður livialdur, og er tey ár, menn og kvinnur í miðal kunnu vænta at liva, roknað út frá tí deyðatíttleika, sum í uppgerðarárinum er fyri fólk í einstøku aldursbólkunum frá nýføddum upp til tey elstu.
Lívsævi verður oftast roknað frá lívsbyrjan, t.v.s. tey ár, ein nýføddur drongur ella nýfødd genta í miðal kunnu vænta at liva. Hetta sæst í myndini omanfyri og eisini í vinstru síðu í talvuni ovast.
Eftirverandi livialdur frá 65 árum
Men lívsævi kann eisini roknast sum eftirverandi livialdur, t.v.s. tey ár, ein maður ella kvinna í t.d. 50 ella 65 ára aldri í miðal kunnu vænta at hava eftir at liva. Er man komin upp í slíkan aldur, er man komin um nógvar vandar, sum kunnu vera í barna- og ungdómsárum. Og tí leggjast nøkur ár aftrat tí lívsævini, sum annars er fyri ein nýføddan.
Hetta sæst í myndini niðanfyri og eisini í høgru síðu í talvuni ovast. Her síggja vit, at ein 65 ára gamal maður í miðal kann vænta at hava 18,8 liviár eftir. T.v.s. ein væntað lívsævi tilsamans á 83,8 ár (65+18,8 ár). Tað er munandi longri enn væntaða lívsævin fyri ein nýføddan drong, ið er roknað til 79,9 ár.
Somuleiðis kann ein 65 ára gomul kvinna í miðal vænta at hava 22 ár. T.v.s. ein væntað lívsævi á 87 ár (65+22 ár). Tað er eisini munandi longri enn hjá einari nýføddan gentu, ið er roknað til 84,7 ár.
Lívsævi í 45 europeiskum londum
Um vit samanbera lívsævi í Føroyum við 45 ymisk lond í Europa, so liggja bæði mannfólk og konufólk ovarliga, serliga konufólkini.
Hjá mannfólki er longsta lívsævin í Íslandi við 81,2 árum. Noreg er á 4. plássi við 80,5 árum og Svøríki á 5. plássi við 80,4. Føroysku mannfólkini koma á 9. plássi við 79,9 árum, so munurin er ikki stórur her í oddinum. Danmark er á 17. plássi við 78,8 árum.
Lægsta lívsævi hjá mannfólki er í Ruslandi við 65,6 árum, og hini londini í niðasta endanum eru sum heild eystureuropeisku londini.
Hjá konufólki er longsta lívsævin í Spania við 85,8 árum, og onnur suður- og miðeuropeisk lond sum Frakland, Sveis,Italia og Luxemburg er eisini í oddinum.
Føroyar komu so á 6. plássi við 84,7 árum, og hava føroysku konufólkini sostatt longsta lívsævi í Norðurlondum. Finland er á 8. plássi við 84,4 árum, Noreg á 10. plássi við 84,2, Svøríki á 11. plássi við 84,1, Ísland á 14. plássi við 83,8 og Danmark á 24. plássi við 82,7 árum.
Lægsta lívsævin hjá konufólki er eins og hjá monnum í Ruslandi við 76,6 árum. Tað er tó nógv minni munur í livialdri millum konufólk í europeisku londunum, enn hjá mannfólki. Frá Ruslandi niðast til Spania ovast eru gott 9 liviár á muni hjá konufólki, meðan tað monnum eru knappliga 16 liviár á muni millum Rusland niðast og Ísland ovast.
Útgreinað hagtøl um lívsævi í Føroyum eru finna í hagtalsgrunninum her.
(Rættað 26.05.2017)


text:
Góðu næmingar, foreldur og avvarandi!
Nólsoyar skúli ynskir tykkum øllum gott nýggjár.
Er ynski at seta bilin í skúlagarðin, er helst best at parkera í eystara enda – kundi hent at onkur skýtur fýrverk (og ruddar) í norðara enda 🙂
Bestu ynski
Lærarar og fyrstilærari
Góðu næmingar, foreldur og onnur avvarandi.
Vit ynskja tykkum øllum eini gleðilig jól.
Lærarar og fyrstilærarin
Í morgin – týsdagin 15. des., møta næmingarnir í skúlanum sum vant, farið verður ikki til Havnar. Skoytibreytin er fult upptikin týsdagin – og sagt verður frá regni (mikudagin og hósdagin), tískil verður ikki farið til Havnar fyri jól.


text:
Handverksbreyt
Endamál
Handverksbreytin er til ung fólk, ið hava hug og dirvi at royna ætlanir sínar í verki.
Tú ognar tær royndir, ið gera teg betur føran fyri at velja eina lívsleið. Tú fært medábyrgd og ert uppií at leggja til rættis allar verkætlanir.
Tú verður betur brynjað/ur at taka við teimum avbjóðingum, ið vinnan og samfelagið seta tær og fyrireikað/ur at fara út í vinnuna og samfelagið.
Innihald
Vit fara á virkir og aðrar útbúgvingarstovnar og arbeiða við nógvum áhugaverdum verkætlanum.
Handverksbreytin er til næmingar við áhuga í alskyns handverki, og sum hava hug at gera ætlanir sínar til veruleika.
Tær, sum:
- Dámar at arbeiða við hondunum
- Vilt royna at arbeiða við ymiskum tilfari t.d. træi, jarni og ymiskum prýðislutum
- Vilt arbeiða saman við øðrum um eina størri verkætlan
- Sum vilt verða væl brynjað/ur til tær avbjóðingar, sum vinnan hevur
Starvsleið
So hugsar tú um eina yrkisleið ella bara ert áhugað/ur í handverki, er henda breytin júst tann rætta til tín.


text:
Orð og lag: Philip Paul Bliss
Týtt: Victor Danielsen
Upprunaheiti: I am so glad that our Father in heav’n
1. Eg eri glaður, Guds orð sigur mær,
Jesus meg elskar og synd mína bar;
tó at mangt undurið har er mær talt,
Jesus meg elskar, er størri enn alt.
Niðurlag: Jesus meg elskar, tí gleðist eg,
hann elskar meg, hann elskar meg!
Jesus meg elskar, tí gleðist eg,
Jesus, hann elskar meg!
2. Jesus meg elskar, og eg elski hann,
kærleiki dreiv hann, tí blóðið hans rann,
kærleiki dreiv hann á Golgata træ –
jú, hann meg elskar, hann prógvaði tað.
3. Harí mín sál søtu hvíluna fann,
væl veit mær við, tá eg líti á hann;
Satan má flýggja, tá hoyra hann fær,
Jesus meg elskar og stendur mær nær.
4. Tá eg í Himli skal skoða mín Kong,
syngi í ævir eg einans ein song,
songin um Jesus, sum ofraði seg,
doyði og leið, tí hann elskaði meg.


text:
Krígssavnið hevur gjørt avtalu við Café Manna,
sum heldur til í sama bygningi sum Krígssavnið og Bónus handilin í
Miðvági.
Café Manna v/ Hannu av Kák Nattestad er opið
hvønn gerandisdag, t.v.s
mána- til og við leygardag millum kl. 10 og 18.
Café Manna átekur sær, tá eingi starvsfólk eru
á Krígssavninum, í upplatingartíðini hjá Café Manna m.a., at lata
upp Krígssavnið fyri vitjandi, krevja atgongugjald og skráseta tal
av vitjandi.
Avtalan kom í gildi gildi 8. mars 2017 og er
fyribils galdandi til 30. september 2017, og kann tá leingjast.


text:
Aðalfundurin hjá Føroyingafelagnum í Aalborg
Sunnudagin 11. mars kl. 11.30 verður árligi aðalfundurin hjá Føroyingafelagnum í Aalborg. Á skránni verður m.a. framløga frá formanninum, roknskapurin fyri 2017 verður kunngjørdur, væl av nevndarlimum og viðger av innkomnum uppskotum. Niðanfyri er yvirlit yvir allari skránni.
Til aðalfundin kunnu limir og áhugaði senda inn uppskot, ið verða viðgjørd á fundinum. Hesið uppskot skula verða nevndini í hendi áðrenn 4. mars. Uppskotini skula sendast til: alaborg@alaborg.fo.
Á aðalfundinum hava eisini øll møguleika at stilla upp til nevndina og einasta treyt fyri uppstilling er, at viðkomandi er limur í Føroyingafelagnum. Er tú ikki limur, og ætlar tú at stilla upp, so kanst tú tekna teg her.
Skráin fyri aðalfundin:
- Val av fundarstjóra
- Val av fundarskrivara
- Formansfrágreiðing
- Framløga av rokniskapi til góðkenningar
- Ásetan av limagjaldi
- Innkomin uppskot
- Val av starvsnevnd við tveimum tiltakslimum
- Val av tveimum grannskoðarum og einum tiltaksgrannskoðara.
- Ymiskt


text:
Føroysk jólagudstænasta verður sunnudagin
Aftur í ár, eins og undanfarin ár, verður Føroysk jólagudstænasta í Aalborg við Lisbeth S. Michelsen, presti. Gudstænastan verður sunnudagin 10. desember, kl. 14.00, í Klosterkirken, Klosterjordet 1, 9000 Aalborg.
Til gudstænastuna verða hesir sálmar sungnir úr Sálmabók Føroya Fólks frá 1960:
52: Nú ringja kirkjuklokkur so hátt
71: Heilaga stund, tú á fold vára
60: Jól hava eingla ljóð
58: Tað sótu seyðamenn á vakt
73: Føgur er foldin
Eftir gudstænastuna bjóðar Føroyingafelagið í Aalborg til ein drekkamunn í Krypten, sum er kirkjukjallarin í Budolfi kirkjuni.


text:
Yrkisetiskar leiðreglur
fyri sjúkrarøktarfrøðingar mars 2008, dagførdar 2014.
Innleiðandi viðmerkingar
Yrkisetisku leiðreglurnar fyri sjúkrarøktarfrøðingar byggja á meginreglurnar í etisku leiðreglunum hjá ICN og grundleggjandi mannarættindunum, soleiðis sum tær eru lýstar í mannarættindasáttmálanum hjá ST.
Staðfest verður í grundarlagnum í sjúkrarøktini, at grundarlagið undir allari sjúkrarøkt skal vera virðingin fyri lívinum hjá hvørjum einstøkum menniskja og tignini, sum er í hvørjum einstøkum menniskja. Sjúkrarøkt skal grundast á miskunnsemi, umsorgan og virðing fyri grundleggjandi mannarættindum. Leiðreglurnar nágreina hetta og konkretisera, hvat verður hildið at vera etiskt ráðiligt innan nógv øki.
Grundleggjandi skyldan hjá sjúkrarøktarfrøðingum er at vísa umsorgan fyri øllum, sum líða, uttan mun til, hvør orsøkin til líðingina kann vera.
Sjúkrarøktarfrøðingurin má ásanna sjúklingsins viðbrekni og ansa eftir hansara/hennara integriteti og tign við støði í, hvussu hvør einstakur upplivir sína støðu.
Yrkisetiska ábyrgdin hjá sjúkrarøktarfrøðingum fatar um menniskju í øllum tíðarskeiðum frá lívsins byrjan til enda. Tað fatar um hvønn einstakan og samfelag, sjúklingar, avvarðandi, samstarvsfólk og sambandið við egna yrkisgrein.
Tær dagførdu leiðreglurnar víkja frá undarfarnu leiðreglunum við, at sjúkrarøktargrundarlagið verður lýst sum innleiðandi grundvøllur fyri leiðreglunum. Leiðreglurnar eru haraftrat styttar frá 8 til 6 øki. Roynt hevur verið at orða ávísar leiðreglur neyvari í mun til dagsins tvístøður í yrkinum.
Hugtakið sjúklingur er brúkt sum felagsheiti fyri øll menniskju, sum fáa ella hava heilsuhjálp í boðið. Heilsuhjálp verður skilgreinað sum ”handlingar sum hava fyribyrgjandi, sjúkuavgerðarligt , viðgerandi, heilsuvarðveitandi, endurmennandi ella røktar- og umsorganar endamál, og sum eru útint av heilsustarvsfólki”. Vit halda, at hetta fevnir um alla sjúkrarøkt. At vera sjúklingur inniber harafturat lógartryggjað rættindi.
Yrkisetiska ábyrgdin hevur mørk saman við fakligu og løgfrøðiligu ábyrgdini. Ein handling kann vera fakliga ráðilig og løgfrøðiliga loyvd, uttan at henda kann verða góðtikin etiskt. Yrkisetisku leiðreglurnar skulu hvørki skilgreina, hvat er fakliga ráðilig sjúkrarøkt, ella týða lógaravgerðir, sum regulera yrkisútinnanina. Tær geva heldur ikki konkretar loysnir til etiskar tvístøður, men tær skulu vísa á leiðina, tá ið tú skalt taka eina avgerð.
Fyri at leiðreglurnar skulu gerast eitt praktiskt amboð, mugu tær gerast livandi við dagligari nýtslu. Tær skulu ikki bert vera yrkisetikkur hjá sjúkrarøktaryrkinum, men etikkur í praksis hjá tí professjónella sjúkrarøktarfrøðinginum. Uppskotið hjá ICN um nýtslu av etisku leiðreglunum og brúk av høvuðspørtunum kann við fyrimuni eisini brúkast til yrkisetisku leiðreglurnar. Leiðreglurnar skulu spegla samfelagsbroytingarnar og nýggju trupulleikastøðurnar, sum sjúkrarøktarfrøðingar standa andlit til andlits við.
Sjúkrarøktaretiska ráðið fer at endurskoða yrkisetisku leiðreglurnar triðja hvørt ár fyri at meta um tørvin á møguligum dagføringum.
Tú kanst geva eitt ískoyti til at hækka yrkisetikkin hjá sjúkrarøktarfrøðingum og hækka evnini til etiska refleksjón. Tað gert tú við at skapa fora fyri etiskum orðaskifti á arbeiðsplássunum, brúka etisku leiðreglurnar aktivt og geva Sjúkrarøktaretiska ráðnum afturmelding um, hvar tær ikki tykjast at røkka. Omanfyri nevnda verður hildið at vera umráðandi í einum samfelagi, sum støðugt verður meira fjøltáttað, og har etiskt umhugsni ofta verður raðfest lægri.
Nýtsla av sjúkrarøktaretisku leiðreglunum:
Sjúkrarøktaretisku leiðreglurnar eru vegleiðandi í ymiskum samanhangi, har etisk støðutakan er neyðug.
Ætlanin hjá Sjúkrarøktaretiska ráðnum er, at leiðreglurnar kunnu virka fyri at:
- fremja etiskt orðaskifti og umhugsni hjá sjúkrarøktarfrøðingum
- stuðla sjúkrarøktarfrøðingum í teimum støðum, tá ið etisk val vera tikin
- fremja góða skynið við tí í hyggju at menna fakliga kvalitetin í sjúkrarøktini
- seta fokus á etiskar tvístøður, so at etisk val verða sjónlig
Sjúkrarøktaretisku leiðreglurnar eru ikki raðfestar, men talmerktar av praktiskum ávum.
Yrkisetiskar leiðreglur fyri sjúkrarøktarfrøðingar
Sjúkrarøktargrundarlagið
Grundarlagið undir allari sjúkrarøkt skal vera virðingin fyri lívinum og íbornu tignini hjá hvørjum einstøkum menniskja
Sjúkrarøkt skal grundast á miskunnsemi, umsorgan og virðing fyri grundleggjandi mannarættindum og vera grundað á kunnleika og vitan
1. Sjúkrarøktarfrøðingurin og sjúklingurin
Sjúkrarøktarfrøðingurin varðar um integritetin hjá hvørjum einstøkum sjúklingi, herundir rættin til heildarumsorgan, rættin til ávirkan og rættin til at verða virdur.
1. Sjúkrarøktarfrøðingurin vísir umsorgan fyri øllum sum líða, uttan mun til orsøk til líðingina.
2. Sjúkrarøktarfrøðingurin linnar líðing og er við til at tryggja ein virðiligan deyða.
3. Sjúkrarøktarfrøðingurin verjir og varðveitir lív til tað frá náttúrunnar síðu má haldast at vera endað. Tiltøk, sum hava í hyggju at skunda undir sjúklingsins deyða, t.v.s. aktiv deyðshjálp, skal ikki nýtast. Ein sjúkrarøktarfrøðingur skal ikki hjálpa sjúklinginum til sjálvmorð. At stuðla undir at miðleys, lívsleingjandi viðgerð verður endað ella ikki byrjað, verður ikki roknað sum aktiv deyðshjálp.
4. Sjúkrarøktarfrøðingurin virðir sjúklingsins sjálvsavgerðarrætt og virðir hansara rætt til at velja hann frá.
5. Sjúkrarøktarfrøðingurin fremur sjúklingsins møguleika at taka sjálvstøðugar avgerðir við at geva nøktandi, tillagaða kunning og tryggja sær, at kunningin er skild.
6. Sjúkrarøktarfrøðingurin ger sítt til, at sjúklingurin varðveitir sín integritet og verjir sjúklingin ímóti særandi handlingum. Óneyðug nýtsla av tvingsli, afturhaldi og avmarking av rættindum verður ikki útint.
7. Sjúkrarøktarfrøðingurin tryggjar sjúklingsins rætt til verju av upplýsingum givnar í trúnaði.
8. Sjúkrarøktarfrøðingurin heldur sær frá sambondum, sum kunnu elva til misnýtslu av sjúklinginum.
2. Sjúkrarøktarfrøðingurin og tey avvarðandi
Sjúkrarøktarfrøðingurin hevur virðing og umsorgan fyri teimum avvarðandi.
1. Sjúkrarøktarfrøðingurin tekur hond um rættindini hjá avvarðandi
2. Sjúkrarøktarfrøðingurin samstarvar við avvarðandi og viðgerð upplýsingar teirra í trúnaði.
3. Um ósamsvar er millum áhugamál sjúklingsins og tey avvarðandi, verður sjúklingurin tikin framum.
3. Sjúkrarøktarfrøðingurin og yrkisgreinin
Sjúkrarøktarfrøðingurin ásannar og viðurkennir sær fakligu og persónligu ábyrgdina av egnum atferðum og metingum í útinnanini av sjúkrarøkt og setir seg inn í lógarverkið, ið skipar tænastuna.
1. Sjúkrarøktarfrøðingurin hevur persónliga ábyrgd av, at egin praksis er fakliga, løgfrøðiliga og etiskt dygdargóð.
2. Sjúkrarøktarfrøðingurin ásannar mørk fyri egnari kompetansu og handlar innan hesi mørk.
3. Sjúkrarøktarfrøðingurin er tilvitaður um persónliga styrki og veikleikar og leitar sær vitan, hjálp og stuðul í truplum støðum.
4. Sjúkrarøktarfrøðingurin verjir sjúklingin móti handlingum ella viðgerðarætlanum, sum eru fakliga og etiskt óráðiligar. Hetta er galdandi í mun til egna atferð, eins og í mun til samstarvsfólk, aðrar einstaklingar ella myndugleikar, sum handla í stríð við sjúklingsins besta.
5. Sjúkrarøktarfrøðingurin dagførir seg um gransking og menning og skjalprógvaðar siðvenju á sínum arbeiðsøki
6. Sjúkrarøktarfrøðingurin gevur sítt íkast til virðistilvitsku, fakliga menning og gransking og tryggjar, at nýggjur kunnleiki verður evnaður til og nýttur í yrkinum.
7. Sjúkrarøktarfrøðingurin kann, vegna sína samvitsku, verða frítikin fyri skyldur á sínum arbeiðsøki, men bert um heimild er fyri tí í lógini, ella arbeiðsgevarin hevur givið skrivligt loyvi.
8. Sjúkrarøktarfrøðingurin tekur ikki lut í marknaðarførslu ella øðrum handilsvirksemi, sum kann ávirka álitið hjá sjúklinginum og samfelagnum á sjúkrarøktina.
9. Sjúkrarøktarfrøðingurin kann einans brúka navn og heiti, sum hann við útbúgving, løggilding og starvi hevur rætt til, og sum gevur eina rætta mynd av førleikum og virkisøki.
4. Sjúkrarøktarfrøðingurin og arbeiðsfelagar
Sjúkrarøktarfrøðingurin vísir virðing fyri starvsfeløgum og arbeiðinum hjá øðrum og stuðlar í truplum fakligum og persónligum støðum. Hetta forðar ikki fyri at taka brot á faklig, etisk ella grundsjónarmið hjá samstarvsfeløgum til viðgerðar.
1. Sjúkrarøktarfrøðingurin loyvir ikki mismuni móti starvsfeløgum.
2. Sjúkrarøktarfrøðingurin tekur stig til og fremur eitt fakligt og tvørfakligt samstarv tvørtur um yrkis- og førleikamørk í øllum pørtum av heilsutænastuni.
3. Sjúkrarøktarfrøðingurin hevur fakliga og etiska vegleiðaraábyrgd mótvegis heilsustarvsfólki, sum taka lut í røktar- og umsorganarstørvum.
4. Sjúkrarøktarfrøðingurin kennir og viðurkennir sær sín leiklut og sína kompetensu í fakligum og tvørfakligum toymum og gevur sítt fakliga íkast til at loysa felags uppgávur.
5. Um áhugamálsstríð koma fyri innanhýsis í fakbólkinum ella millum ymiskar fakbólkar í sambandi við at loysa eina uppgávu, verður fyrst hugsað um heilsuna og lívið hjá sjúklinginum.
5. Sjúkrarøktarfrøðingurin og arbeiðsplássið
Sjúkrarøktarfrøðingurin ger seg kunnugan við virðini, hugsjónirnar, málini og virkið á arbeiðsplássinum og skal vera trúgvur mótvegis hesum, í tann mun hesi samsvara við sjúkrarøktargrundarlagið.
1. Sjúkrarøktarfrøðingurin ger seg kunnugan við egnar skyldur og rættindi, tá ið hann byrjar á einum arbeiðsplássi, og dagførir sína vitan um broytingar innan mál og lógir.
2. Sjúkrarøktarfrøðingurin viðvirkar til at fremja klár og fakliga fullgóð mál fyri arbeiðsplássið.
3. Sjúkrarøktarfrøðingurin mótmælir, tá ið sjúklingar fáa skilaleysa ella óvirðiliga viðferð. Trúfesti mótvegis arbeiðsgevara forðar ikki hesum.
4. Sjúkrarøktarfrøðingurin er við í kjaki og tiltøkum, sum kunnu betra umstøður á arbeiðsplássinum.
6. Sjúkrarøktarfrøðingurin og samfelagið
Sjúkrarøktarfrøðingurin gevur síni yrkis- og etisku ábyrgd gætur mótvegis sjúklingum, arbeiðsstaði og samfelagi bæði í tjóðar- og heimshøpi.
1. Sjúkrarøktarfrøðingurin arbeiðir fyri einum rættvísum tilfeingisbýti og –umsiting innan heilsutænastuna bæði í tjóðar- og heimshøpi.
2. Sjúkrarøktarfrøðingurin arbeiðir fyri einum tilfeingisgrundarlagi, sum gevur møguleika fyri at varðveita eina etiskt fullgóða sjúkrarøkt, sum er lagað til støðuna hjá einstaka sjúklinginum.
3. Sjúkrarøktarfrøðingurin er við til at bera so í bandi, at fakligar og etiskar reglur verða grundarlagið undir sosial- og heilsupolitiskum avgerðum.
4. Sjúkrarøktarfrøðingurin dagførir sína vitan innan sosial- og heilsupolitisku menningina og viðvirkar til raðfestingar, sum røkja áhugamálini hjá teimum, sum hava størstan tørv á sjúkrarøkt.
5. Sjúkrarøktarfrøðingurin verjir umdømi hjá fakinum og skal, um hon stígur fram alment, gera greitt, um tosað verður vegna seg sjálvan, yrkisbólkin ella onnur.


text:
Loyvi til elframleiðslu úr vindorku á Eiði
Lýst verður eftir umsøkjarum til loyvi at framleiða el úr vindorku á Eiði.
Økið til vindmyllurnar er í haganum Suðurhelvt á Eiði.
Samlaði framleiðslumátturin, sum loyvi kann gevast til, er í mesta lagi 18 MW og eftir ætlan verður vindmyllulundin sett upp á sumri 2020.
Loyvið kann veitast sambært § 5 stk. 2 í løgtingslóg nr. 59 frá 7. juni 2007 við seinni broytingum um framleiðslu, flutning og veiting av ravmagni.
Umhvørvisstovan kann velja ikki at veita nakað loyvi og kann somuleiðis gera av at veita eitt loyvi minni enn 18 MW.
Umsóknarblað og nærri upplýsingar
Umsóknarblað fæst á Orku á Umhvørvisstovuni, har nærri treytir fyri at kunna søkja eru lýstar.
Eru spurningar ber til at tosa við Ara Johanneson, ráðgeva á Orku á Umhvørvisstovuni, tlf. 282860.
Umsóknarfreistin er 1. august 2019.
Umsóknir skulu sendast til: Umhvørvisstovan, Traðagøta 38, Postboks 2048 FO-165 Argir« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Óskrásett partabrøv
Hetta er ein tænasta til tín, sum hevur áhuga fyri at keypa ella selja óskrásett pappírspartabrøv.
Niðanfyri sært tú, hvørji óskrásett partabræv, Eik hevur til sølu vegna partabrævaeigarar. Møguleiki er at leggja boð inn. Er eigarin nøgdur við boðið, hevur tú møguleika at ogna tær partabrøvini.
Hevur tú óskrásett partabrøv liggjandi, ið tú hevur hug at selja, ber til at fylla út oyðiblaðið her á síðuni. So seta vit tíni partabrøv til sølu.
Hevur tú spurningar um handil við óskrásettum partabrøvum, ber til at senda ein teldupost til dealer@eik.fo
Eik fær javnan fyrispurningar frá fólki, ið vilja keypa ella selja partabrøv í fyritøkum, ið ikki eru skrásettar á nøkrum partabrævamarknaði. Hetta handilsplássið er ein háttur at gera handilin við óskrásettum partabrøvum lættari.
Tað er altíð tú sum seljari, ið góðtekur innkomin boð. Tó skalt tú leggja til merkis, at bjóðararnir eru ónevndir.
Fyri at tryggja, at innsendar upplýsingar eru rættar, tilskilar Eik sær rætt til at eftirkanna upplýsingarnar.
Hevur tú partabrøv frá fleiri partafeløgum, og tú ynskir at selja tey, so skal tú útfylla eitt oyðublað fyri hvørt partafelag.


text:
27.9.2018 |
Strok og Píkasjey
Aftur í ár hava øll møguleika at tekna hald til barnabløðini Strok og Píkasjey
Píkasjey er blaðið hjá teimum, ið ganga í skúlabólki, forskúla og yngstu skúlabørnunum. Í blaðnum kunnu vit lesa um ymisk djór og nógv annað spennandi og stuttligt. Prát er eisini við børn um ymiskt, sum tey gera. Og so eru søgur, ítriv og nógvar uppgávur at hugna sær við.
Í strok kanst tú lesa alt frá vinarlagi og kærleika til ítrótt, tíðindi, søgur, kelidjór, plantur, mat, ítriv og skemtisøgur. Her er pláss fyri øllum, stórum sum smáum: Hvussu verður olja gjørd? Nær verður man forelskaður? Hví geispa vit? Hugskotini eru nógv, og eisini frá lesarum.
Í fleiri enn 60 ár hevur barnablaðið STROK verið ein góður vinur hjá børnum og ungum - og soleiðis verður eisini í framtíðini.
Bæði bløðini koma út 6 ferðir um árið, og kostar haldið 250 kr. fyri hvørt blað. Børnini, ið halda blaðið, fáa tað í skúlanum.


text:
Ingi Samuelsen
18.11.2015 - 10:12
Tíðindi > Lóg & Landaskil > Dómstólar og rættarmál
Dómurin í stóra tollmálinum millum Jørgen Niclasen og fýra fjølmiðlafólk er ógvuliga stuttur:
”Sveinur Tróndarsson, Hans Andrias (Dia, red.) Midjord, Liljan Weihe og Jan Lamhauge frídømast, tó so at útsøgnin ”Snýtti við tolli: Fíggjarmálaráðharrin snýtti landskassan fyri 600.000 kr.” var óheimilaður (á donskum ”kendes ubeføjet”, red.). Í sakarmálskostnaði fyri báðar rættir skal Jørgen Niclasen til Svein Tróndarson rinda 125.600 kr. og til Hans Andrias Midjord, Liljan Weihe og Jan Lamhauge í alt 250.600 kr.”
Heimasíðan hjá Kringvarpi Føroya hevur kunngjørt allan dómsúrskurðin


text:
GDPR - fyriskipanin, ið skal verja talgildar persónsdátur
Hevur tú varnast seinastu dagarnar, at tú hevur fingið nógvar teldupostar um tínar persónsdátur frá t.d. nethandlum? Orsøkin er, at í dag, 25. mai 2018, kemur GDPR fyriskipanin hjá ES í gildi.
GDPR, General Data Protection Regulation, er ES fyriskipan um dátuviðgerð. Hetta er umfatandi dagføring av fyriskipanini frá 1995. Orsøkin til dagføringina er økta uppmerksemið við persónsdátum og at nógv er hent innan KT síðan 1995, tá ið internetið enn var eitt nýtt fyribrigdi.
Fyriskipanin fær beinleiðis týdning fyri brúkarar, nú fyritøkur og feløg skulu hava fastari mannagongdir um viðgerð og goymslu av persónsdátum.
Brúkarar fara at fáa størri tamarhald á egnum dátum, m.a. við at kunna krevja, at fyritøkur vísa ella sletta persónligar dátur. Harumframt skulu brúkarar kunna fáa innlit í, hvat dáturnar verða brúktar til. At enda hevur GDPR við sær, at brúkaratreytir ikki verða so torførar at skilja, at tú sum brúkari ikki veit, hvat ið tú góðkennir.
Fyri fyritøkur merkir GDPR, at persónsdátur ikki mugu sendast víðari uttan samtykki. Hetta skal eisini kunna skjalfestast av fyritøkuni.
GDPR er sum nevnt ein ES fyriskipan og er ikki galdandi í Føroyum. GDPR fær tó beinleiðis ávirkan á teir føroyingar, ið brúka eitt nú nethandlar í ES og tær fyritøkur, ið selja talgildar tænastur til ES borgarar. Væntað verður, at GDPR verður ein altjóða standardur um stutta tí. Eisini í Føroyum verður arbeitt við at dagføra føroysku persónsupplýsingarlógina.
Í Talgildu Føroyum hevur GDPR stóran týdning fyri arbeiðið í menningini. Hetta er ein fyriskipan, ið vit hava valt at fylgja, soleiðis at okkara loysnir fylgja altjóða krøvum og kunnu nýtast uttanlands í ES. Dátutrygd er ein týðandi partur av øllum arbeiðinum hjá Talgildu Føroyum. Í stuttum kann sigast, at GDPR verður við til at verja talgilda privatlívið.


text:
Fríggjadagin møttust vit gomlu floksfelagar í miðbýnum. Myndina omanfyri tók Maud Olsen í Perluni, eftir at hon hevði boðið okkum blóðpylsu av Trøllanesi, har hon býr.
Undir yvirskriftini Economusée Føroyar - føroyskt handverk og list vísti Maud, sum er slektað av Eiði, okkum eisini, hvussu hon klipti eina vomb.
Spennandi tiltakið við føroyskum handverki og list av útoyggj í Miðbýarperluni í Havn heldur fram sunnudagin. Tað er sum at koma í annan heim og tað mitt í býnum, har alt er á gosi, tí tað er Black Friday, stóra brúkarafestin ein mánað fyri jólaaftan. Men bókadagar eru eisini og eg havi lovað mær sjálvum on this buy nothing day ikki at keypa nakað annað enn, ja, kvalitetsbjór, craftbeer.
Vit eru í Mikkeller í gomlu Dandastovu heima í Havn, har Gullhornið og Gongin vóru fyrr. Jóanes Nielsen hevur lagt botnin henda svarta handilsfríggjadag við yrkingini Tosa ikki um sálina á blaðsíðu 42. Vit gera eftir áheitanini í yrkingini og skriva á baksíðuna á ølkvittanini. Í Bjórkovanum í Sirkus halda vit fram og lesa Illlittir morgnar á blaðsíðu 67.
So ganga vit niðan Tróndargøtu, har Hans sigur frá um býarplanlegging í eini tíð, tá hetta sama mótaorð býarplanlegging og býarrúm ikki vóru til, tí alt tænti sínum sjálvsagda og staðsetta endamáli. Vit ganga inn í kommunuskúlagarðin, sum nú er lagdur opin undir navninum Finsen, og ganga út í samnevndu gøtuna, har hol er sett á gamla skúlamúrin.
Fyrilesturin hjá Hans um býarrúm í nýggju Havnini gerst nú so ítøkiligur, at vit mugu venda aftur til framhaldssøguna í fimta flokki um Chingachgook, Uncas og skallaveiðumenn á amerisku heiðini.
Tí er tað, at skallaveiðumenn úr fyrndini hava lært havnarmenn í nútíðini at seta blómukassar á gonguteigar.
Hinumegin er søguligi brunnur Mimirs. Onkur okkara hevur ikki verið inni her fyrr. Kveiktir av óframkomuligu amerisku heiðini hjá Uncas og teimum, lata vit Borghild skeinkja okkum upp í nevið av Southern Comfort, meðan ræsta kjøtið snurrar í heita ovninum uppi hjá Jógvani.
So hava vit bart okkum niðan á Dalavegin og sita heitir og fjálgir inni hjá Jógvani og Onnu Mariu við klassiskum Restorff málningum á vegginum. Men klassiskt kemur eisini úr kjallaraklaverinum hjá dóttrini, Sofíu Jakubinu. Fantastiskt spæl.
So hevur Jógvan, ið er frágerða kokkur, borðreitt við røstum kjøti úr Gásadali og sjáldsama vælsmakkandi reyðrótum afturvið. Kaliforniska zinfandel vínið úr California er keypt eftir ráðum frá teimum í Rúsuni. Tað er hugfarsligt, sum føroyska tænastuvinnan hevur tikið seg fram á øllum økjum.
So er spurnarkapping, har mandulgávan er nýkomna yrkingasavnið hjá Jóanesi Nielsen Gudahøvd. Hans vinnur við fleiri bátslongdum. Hann hevur ættfedrar í Skopun og velur tí at lesa Innast inni standa vit altíð á eini lending og bíða. Niðri í býnum bíða intensu 200 og síðan harmoniski Ronnie. Tað er gott at hava enn meir av tí góða í heintu eitt fríggjakvøld við vinum mitt í Havn. Alt av náði. Og eg takki


text:
Prát við Gilla Sørensen
Jan Smedemark | 09/12/14
Gilli Sørensen, 22 ára gamal og úr Trongisvági, hevur verið partur av hópinum hjá AaB síðan november 2013 og vit hava hitt hann her í Aalborg og práta um hansara tíð í Aalborg og AaB.
Gilli var partur av besta liðnum hjá okkum í árini 2009-2012, so statt var hann við til at tryggja okkum uppflyting í Effodeildina seinast vit vóru við har, eisini var hann partur av liðnum, ið megnaði at halda seg í Effodeildini. Millum nøkur av teimum meira minniligu málunum hjá Gilla fyri TB var á Toftum, tá hann hamraði eitt fríspark í málið – Niels Petersen útvarpaði hendan dystin og rópini vóru øgilig, tá Gilli hevði hamrað bóltin í netmaskarnar.
Gilli fór í 2013 til høvuðsstaðin og leikti tað árið við B36. Umframt TB og B36 royndi hann seg eisini eina tíð í Aberdeen – somu tíð var ein annar føroyingur í Aberdeen, nevniliga Hallur Hansson. Gilli hevur higartil leikt 3 dystir fyri donsku meistararnir.
Nú er Gilli sum nevnt í AaB og teir fingu eina heldur trilvandi byrjan í hesum kappingarárinum eftir at teir í fyrra kappingarár gjørdist danskir meistarir, men nú tykist tað sum um at vend er komin í og eru teir nú við í stríðnum um at elta FC Midtjylland, saman við FC København, Brøndby IF og Randers FC.
Umframt heimligu kappingina, so hava teir staðið seg sera væl í Europa League, har teir hava vunnið allar heimadystirnar á Nordjyske Arena og liggja í løtuni til at fara víðari saman við Dinamo Kiev. Seinasta Europa League dyst vunnu teir á Steaua Bucuresti í Aalborg.
AaB hava leikt teirra seinasta dyst í Superligaen áðrenn danski vetrarsteðgurin stendur fyri durum, har teir tóku ímóti FC København og endaði dysturin við… Tó væntar ein dystur í Portugal móti Rio Ave, har AaB helst skulu vinna fyri at sleppa víðari úr bólkaspælinum í Europa League. Tann dysturin verður leiktur 10. december.
Tú fekk tína debut fyri besta liðið hjá AaB í donsku steypakappingini móti AC Horsens í apríl, hvussu føldist tað?
Tað var sjálvandi deiligt at vísa hvat dugur er í mær, men eg fekk ikki nakra dreyma debut, haldi eg sjálvur.
Áðrenn tú fekk tína debut drógst tú við einum skaða í fótinum, hvussu darvaði hetta tína ætlan um at sleppa inn á besta liðið?
Eg hevði vant sum svakur og føldi meg væl fyri, men so fekk eg ein snudd í økulin undir einum dysti við næstbesta liðnum hjá AaB ímóti FCK og tað hevur kostað mær nógva tíð her í AaB. Eg havi enn smávegis trupulleikar av snuddinum, ið er sera keðiligt.
Hvør er besti leikari á liðnum hjá tykkum?
Tað er sikkurt vinmaðurin – Rasmus Jønsson. Hevur ikki spælt 1 min í heyst fyri AaB vegna skaða. Hann spældi næstan alt kappingarárid 2013/2014 og haldi eg sjálvur hann var ein av lyklaleikarunum til danska meistaraheitið.
Hvussu eru vónirnar fyri Europa? Og Superligaen?
Tað er jú ótrúliga stuttligt at spæla Europa League fótbólt og vit standa sum nú er til at spæla okkum víðari sum nr 2, um vit vinna seinasta dystin ímóti Rio Ave.
Viðvíkjandi donsku kappingina hava vit ikki liva upp til sama støði sum í fjør, men vit fara at gera alt fyri at koma longur upp og berjast um plássini har tað er stuttligt at vera.
Hvussu er støðið í AaB samanborið við Aberdeen?
Støði er nakað tað sama, haldi eg. Í Skotlandi er tað meira sparka og renn, meðan í Denmark spælur man nógv meira bólt. Hetta er eisini serliga eyðkenni fyri AaB, at tað verður dentur lagdur á at spæla bólt.
Aalborg er størsti býur í Nordjylland og serliga kendur fyri Jomfru Ane Gade, hvussu dámar tær Aalborg sum bý?
Aalborg er ein fantastiskur býur sum hevur alt – ein veruligur ungdómsbýur, ið er sera nógv merktur av teimum mongu universitetslesandi. Vit sleppa ikki at ganga í byin, men tá ein hevur fríð, so gongur leiðin ein túr á Gaden at fáa sær eina øl ella báðar tvær.
Vetrarstøðgurin stendur fyri durum, hvussu skal hann nýtast?
Eg fari heim til Føroyar at nýta lívið saman við familjuni og mínum vinum, sum eg havi ótrúliga nógv brúk fyri akkurát nú. Eg havi ikki spælt nakað serligt her og tí skal eg eisini seta meg niður saman við minum agenti og tosa um hvat planurnar eru fyri 2015. Eg mangli spælutíð, so rokni næstan við at eg skal leigast út til komandi ár! Havi fingið fleiri fyri spurningar og tað farið eg so at taka støðu til um jólini.
Hvussu heldur tú TB fer at klára seg í Effodeildini í 2015?
Eg eri sera sera spentur, um at fylgja við TB í 2015! Teir hava fantastiskar umstøður á Tvøroyri, so nú er einki at grenja um meira. Eg vóni, at leikarir sum Rógvi, Martin, Teitur Olsen og Ivan fara at taka ábyrgd, sum allir teir óroyndu leikarnir kunnu stuðlað sær upp at.
Vóni, at Steffan og Andrias sleppa at verða partur av hópinum longu nú í 2015, so teir báðir ungu evnaríku dreingirnir kunnu venja seg við vaksnamannafótbólt og longu fáa nakrar smakkiroyndir av hvat tað hevur at bjóðað uppá.
Vit takka Gilla fyri hugnaliga prátið og ynskja honum góða eydnu framyvir í Aalborg Boldspilklub.


text:
Nevndin í Eysturoyar Fólkafloksfelag afturvald!
Mánakvøldið 26. mars hevði Eysturoyar Fólkafloksfelag árliga aðalfundin.
Umframt formansfrágreiðing og vanligu dagsskránna, greiddu Jógvan á Lakjuni og Joen Magnus Rasmussen, løgtingsmenn, stutt frá um løgtingsarbeiði.
Eyðun á Lakjuni, Mariann Poulsen Garðalíð og Arni Rasmussen stóðu fyri vali hesuferð. Øll trí tóku við afturvali og vóru einmælt vald.
Í nevndini sita nú Jákup Martin Kjeld, Aage Arnoldson, Michael Dalbø, Eyðun á Lakjuni, Mariann Poulsen Garðalíð og Arni Rasmussen.


text:
- Detaljer
- Skrevet af Hjørdis Verlandsdóttir Johansen
-
Leikaløtan 2014
Leikaløtan 2014 verður aftur í ár í Dramaverkstað á Hálsi
Leikirnir eru: “Lítli Gutti”, Søgan og “Gívurin illa og jólini”. Umleið 34 ung og børn leika uppá skift.
Sýningar byrja 6. desember og síðsti dagur er 14. desember.
6. Desember
1. Sýning kl 16.00 og 2. sýning kl 18.00
7. Desember
3. Sýning kl 16.00 og 4. sýning kl 18.00
8. Desember
5. sýning kl 18.00
9. Desember
6. sýning kl 18.00
10. Desember
7. sýning kl 18.00
11. Desember
8. sýning kl 18.00
12. Desember
9. sýning kl 18.00
13. Desember
10. sýning kl 16.00 og 11. sýning kl 18.00
14. Desember
12. sýning kl 16.00 og 13. sýning kl 18.00
Atgongumerkir á 50 kr. fáast til keyps hjá VisitTórshavn frá viku 49 og við dyrnar 1 tíma undan sýning. Børn 0-2 ár ókeypis.
Børn undir 5 ár skulu vera saman við vaksnum.
- Detaljer
- Skrevet af Hjørdis Verlandsdóttir Johansen
-
LEIKALØTAN 2014
Í løtuni venja næmingar leikirnar:
Lítli Gutti og Gívurin illa og jólini
Tað er ikki heilt vist um vit eru klár til tann 6. des, men vónandi byrja framførslur frá 6. des til og við 14. des 2014. Gerandisdagar kl 18.00, leygar- og sunnudagar kl 16.00 og kl 18.00.
Tit frætta aftur seinri tá øll eru klár
- Detaljer
- Skrevet af Ragna Maja Kruse
-
Aðalfundurin 26.10.2014.
Allir næmingar ella avvarðandi høvdu fingið boð til tíðina, tvs 14 dagar fyri fundin, sent við telduposti.
Tað var ein góður fundur , hóast ynskiligt hevði verðið, at fleiri fólk komu á fundin. Hetta var fundurin, fleiri fundir verða ikki hetta skeiðið.
Tosað var um komandi støðu, (stykki 6 í skránni), har lærarir leggja um, tá tað snýr seg um hetta, at spæla leik við øllum bólkinu, í mun til nýhugsan, út frá umleggingini av hvussu vit gera Leikaløtuna í ár.
Fundarfólkini fingu eitt gott prát um frálæruhætir, grundarlagið fyri teaturskúlanum, uppmøting etc.
Uppmøttu limirnir undraðust yvir, at tey vóru so fáment og um manglandi áhugan fyri arbeiðinum komandi ár og vitan um hvat vit gera á Dramaverkstaðnum.
Til tykkum sum komu, takk fyri ein góðan aðalfund
Ragna Maja Kruse, forkvinna.
- Detaljer
- Skrevet af Hjørdis Verlandsdóttir Johansen
-
Til limir á Dramaverkstaðnum frá FUR (Føroya Ungdómsráð)Nú er møguleikin at senda leiðarar hjá tykkum, ella komandi leiðarar á Leiðaraskúla har tey fáa frálæru í leiðaraskapi, og eru saman við barna- og ungdómsleiðarum úr Norðurlondum.
Leiðaraskúlin er á Selatræð 4.-10. august, og vikan er fylt við læring og upplivingum.
Síðing, rógving, mentanarkvøld, grill, Summarfestivalur v.m.Freistin at melda til er longu nú 20.juni.
Luttakaragjaldið er bert kr. 900.
- Detaljer
- Skrevet af Hjørdis Johansen
-
TILMELDING
Summir bólkar eru fullir, sí niðanfyri!
Bólkur 1. Pláss eru eftir!
7 til 8/9 ár. Broytt til Mánadag 15.30 til 16.20
Tilmelding fer fram her inni á heimasíðuni.
Vit taka børn inn, sum eru fylt 7 ár áðrenn 1. jan 2015.
Skeiðini byrja í august/september. Av og á ber til at taka børn, frá bíðilistanum, inn eftir jól/nýggjár.
Vinarliga lesið um treytirnar, sum eru galdandi fyri at ganga til drama á Dramaverkstaðnum, undir varðablaðnum "Kunning" !
Næmingar fáa tilboð um pláss áðrenn byrjað verður.
Um ikki liggur fyri at ganga tað bjóðaðu tíðina, verður plássið bjóðað øðrum næmingi á bíðilistanum.
Tey sum ikki møta 3 ferðir, uttan góða grund, sleppa ikki at halda fram tað árið.
Vit hava avtalað við skúlan í Havnar Sjónleikarfelag, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað næsta ár.
Et áðrenn tú kemur… matur og skógvar sleppa ikki inn við í venjingarhøllina.
Undir varablaðnum "Tilmelding" er skema, sum skal útfyllast og niðast er ein teigur við tilvildarligum teknum, og síðan er bara at melda til.
Hvørt ár teknar man seg av nýggjum, og vit gera vart við, at plássini eru avmarkað!
Um tað eru trupuleikar á Tilmeldingarsíðuni, skrivað so ein teldupost undir varablaðnum "Fá samband" ella til Denne e-mail adresse bliver beskyttet mod spambots. Du skal have JavaScript aktiveret for at vise den.
Í 2014 - 2015 eru bólkarnir hesir:
Bólkur 1. Pláss eru eftir!
7 til 8/9 ár. Broytt til Mánadag 15.30 til 16.20
Børnini skulu vera fylt 7 ár áðrenn 1. januar 2015.
Lærari Ebba Malena D Thomsen.
Bólkur 1 er býttur í 2 skeið:
*Fyrra skeið sept, okt, nov 2014.
*Seinra skeið jan, feb, mars 2015.
Næmingar mugu meldast til av nýggjum til seinra skeiðið!
9 til 10/11 ár. Mánadagar 16.00 til 17.45.
Lærari Ebba Malena D Thomsen.
Hvørt ár teknar man seg av nýggjum,
Bólkur 3. Pláss á bíðilista!
11 til 12 ár. Týsdagar 16.15 til 18.00.
Lærari Ebba sofía Kruse.
Hvørt ár teknar man seg av nýggjum,
Bólkur 5. Pláss eru eftir!
13 til 17/20 ár. Hósdagar 18.00 til 20.00. (tíðin kann lagast til)
Lærari Hjørdis Johansen.
Hvørt ár teknar man seg av nýggjum,
Side 5 ud af 11


text:
Snorri Brend
14.02.2014 - 16:02
Tíðindi > Mentan > Uppaling & skúlaskapur
MEGINSKÚLIN: Bert ein umsókn er komin inn til starvið sum skúlastjóri við Sandoyar Meginskúla.
Tað er greitt, eftir at umsóknarfreistin var úti fyrradagin til hetta starvið, sum viðkomandi skal byrja í 1. mars.
Seinastu fýra árini hevur Jóannes Johannesen úr Dali røkt hetta starvið, men nú skal so annað fólk í hansara starv.
Í samrøðu við Sandoyarportalin sigur Jóannes, at hann heldur at tíðin er búgvin at leggja frá sær, nú hann brátt fer at fylla 63 ár.
- Tað er ávíst og støðugt trýst at vera skúlastjóri. Og so er tað eisini hetta við tí digitala, sum ikki fellur einum so lætt, tá ein er komin nakað til árs, sigur hann.
Í Sandoyar Meginskúla eru 73 næmingar úr 6. til 10. flokk. Her starvast 11 lærarar.
Jóanes N. Johannesen, ið fer frá sum skúlastjóri 1. mars (mynd: sandportal.fo)


text:
Orð: Nils Frykman
Lag: Knut Røhr-Staff
Týtt: Victor Danielsen
1. Hví skal eg tó syrgja! Ein vinur jú er,
sum legði á seg mína neyð,
sum sorg mína á sínum hjarta nú ber,
sum elskar í lívi og deyð.
Niðurlag:
Hann er mær við síðu, tá neyðin er nær,
hann hjálpir og troystar hvønn dag,
og ríkið er mítt, sum hann lovaði mær,
og ein dag eg síggja skal tað.
2. Hann hevur jú valt meg so arman, eg var,
til ogn sína, skatt sín og lut –
ja, náðin, hon eina meg vardi hjá tær –
hvør kærleiki, Harri mín Gud!
3. Eg veit, hann mær hjálpir, hvør trongdur eg stóð,
hann er jú mín klettur, mín borg;
tí um hann meg revsar, so uggar hann tó,
í gleði umskiftist mín sorg.
4. Eg óttist ei meir fyri Helvitis makt,
Gud Ísraels klettur mín er,
ja, hann skal meg verja, tað hevur hann sagt,
ei frá síni brúður hann fer.
5. So ferðist eg trygt mót tí glitrandi stað,
tó her eg mangt grunnbrotið sá,
tí havnina stillu eg nái ein dag,
og hvíluna har eg skal fá.


text:
“Okkurt skal barnið eita” verður sagt, og fá menniskjaslig fyribrigdi munnu hava fleiri heiti enn kvinnuliga, mánaðarliga “sjúkan”, sum á fakmáli verður kallað menstruatión – í hesi sending, mensan.
Heiti sum “reyðhetta”, “vitjan”, “gøtumenn”, “kommunistar”, “hon sjálv” og “mánasjúka” eru bert fá, úrvald dømi.
Men hvussu uppfata, lýsa og umrøða vit hesa kropsligu hending? Hvørjir samfelags- og kynspolitiskar avbjóðingar og vandamál knýta seg at henni, og eru vit ávegis nýggjum tíðum? Hvussu við teimum, sum ikki menstruera, og teimum, sum ikki hava ráð at keypa hygiejneproduktir sum bind, tampongir ella kopp? Hvussu við skommini, sum ofta er knýtt at fyribrigdinum? Og hvat hendir, tá menstruatiónin ikki er, sum hon eigur? Og hvussu tá hon steðgar av náttúrligum ella ónáttúrligum ávum?
Er PMS eitt slag av sjúku, sum hevur við sær, at kvinnur ikki eiga at vera til dømis flogskiparar ella røkja onnur størv, ið krevja sálarliga javnvág?
Er menstruatiónin ella mensan, sum limirnir í Damudomi kalla hana, ein sjúka, sum er knýtt at onkrum skitnum og skammfullum, sum skal fjalast? Ella er hon eitt vælsignilsi, sum sigur okkum, at kroppurin er frískur, í javnvág, náttúrligur og í synk við mánaðaunum og árunum, ið ganga, sum vit tí eiga at fevna í øllum sínum veldi?
Hetta og mangt annað kjaka og hugleiða tær báðar Solveig Hanusardóttir Olsen, listafrøðingur og limur í felagsskapinum Damudomi, og Bjørt Lind, sálarfrøðingur og limur í Damudomi, um.
Og tónleikurin, ið var spældur er:
Doors: Peace Frog
Beyonce: Hold up
Dolly Parton: PMS blues
Mary J. Blige: PMS
Rolling Stones: Let it bleed
Jill Miller: Menopause
Blues Santana: She´s not there


text:
Gentur U18 Føroyameistarar
So hava Gentur U18 hjá okkum vunnið føroyameistaraheitið.
Síðsta leygardag spældu tær í Havn har tær fingu gullheiðursmerkir og steyp handað.
Hetta er ein týdningarmikil heiður fyri framtíðina í okkara kvinnufótbólti – tær tryggja framtíðin er blá!!
Hjartaliga tillukku vid FM.
Tær á myndini eru:
Aftast fra vinstru. Birgit Ryan venjari. Lena Maria Joensen, Rutt Gregersen, Tóra Jansdóttir Norđá, Joan Sørensen Rannvá Biskopstø Andreasen venjari.
Miđuni frá vinstru. Una Bjarnaskor, Oddvør Josephsen, Andrea Eyđunsdóttir, Malan Ragnarson, Tórunn Joensen, Anna Absalonsen, Victoria á Lakjuni.
Fremst frá vinstru. Birita Ryan, Vár Heimistovu, Óluva Allansdóttir Joense , Randi á Bergi, Amanda Johannessen, Sanna Jacobsen


text:
Skeið
Í Vælveru Fitness bjóða vit eisini bólka loysnir.
Vit leggja okkum eftir at hava okkurt til hvønn ein tørv og tí
hava vit eitt breitt útval av bólka loysnum.
Vit skipa fyri ymsum skeiðum, sum eru úr 4 vikum og
upp í 8 vikur, men vit steðga ikki har. Møguleiki er eisini
fyri at tit sjálvið koma inn og í samráð við okkum, finna vit júst
røttu loysnina til tykkum.
Kempa
Kempa er eitt skeið á 4 vikur og vendur seg til tín, ið ynskjur
at koma í form og samstundis verða ein partur av einum
felagsskapi.
Í hesar 4 vikunar venur tú 3 ferðir um vikuna á einum
afturlatnum holdið við einum venjara, sum leggur stóran dent á, at
tú skal fáa sum mest burturúr sum einstaklingur, hóast tú ert á
einum holdið.
Venjingin er ein samanseting av styrkivenjing og
konditiónsvenjing, soleiðis at tú fær pulsin upp í topp og sveittan
fram, men eisini møtt vøddarnar.
Serstakar
loysnir:
Vit bjóða eisini serstakar loysnir, so eru tit nøkur vinfólk,
sum venja, men hava ringt við at finna motivatiónina? Kundu tit
hugsa tykkum, at onkur koyrdi undir tykkum?
Ja, so er at skriva til rune@vaelvera.fo og hoyra
nærri.
Hvussu nógvar tímar tit ynskja og hvat fyri slag av venjing, er
fulkomiliga upp til tykkum.
Vit hava t.d. havt eitt 8 vikurs skeið, har nakrir vinmenn
skuldu á skíferð og manglaðu onkran at motivera og koyra undir.
Teir vóru ógvuliga glaðir fyri skeiðið og vóru kropsliga væl fyri,
tá ið ferðin byrjaði.
Afturat tí so ber eisini til at keypa 1 tíma, til eitt nú
polterabend ella okkurt annað stuttligt tiltak.
Prísurin fyri at leiða ein instruktør í 1 tíma er 500 kr, hetta
er uttan limagjald.
Tað er eisini møguligt at keypa fleiri tímar.
Skriva ein teldupost til rune@vaelvera.fo og hoyr
nærri.
?


text:
Orð: Frederick E. Weatherly
Lag: Stephen Adams
Týtt: Petur William Háberg
Í nátt í svøvni birtist mær ein dreymasjón so góð:
Eg sá meg í Jerusalem, við Templið har eg stóð!
Eg hoyrdi børn, ið sungu, mær tyktist, sum tað var,
:,:at einglarøddir sungu av Himli aftursvar::,:
Jerusalem, Jerusalem! Lið latið upp við song’.
Hosianna í tí hægsta, hosianna til vár Kong.
Tá broyttist aftur dreymur mín: Í túni hvarv hvørt ljóð,
tá tagnaði Hosianna, tey smáu sungu fró;
í gátuføri sólin hvarv, varð dimmið kalt og rátt,
:,:tá skuggin einum krossi av steig á fjarum heyggi hátt.:,:
Jerusalem, Jerusalem! Syngið frá Himnastrond:
Hosianna í tí hægsta! Nú Kongur tín er í nánd!
Og aftur skiftist myndin um, sum nýggj var jørðin tá;
eg sá Hin Halga Staðin, við Lívsins Vatn hann lá!
Guðs ljós um gøtu ljómaði, víðopin stóðu lið,
og øll, ið vildu sleppa inn, tey komu inn í frið!
Ei máni, stjørnur tørvast har, ei sól, tí hetta var
:,:Jerusalem hitt nýggja, sum aldri enda fær.:,:
Jerusalem, Jerusalem! Syngið tí í ævir hátt:
:,:Hosianna í tí hægsta, hosianna í ævir hátt!:,:


text:
Tekniskeið fyri vaksin
Tekniskeið fyri vaksin í Tórshavnar Kvøld- Ungdóms- og Listaskúla heystið 2018
Skeiðslýsing: »Tekning Vaksin«
Endamál: At læra grundleggjandi tekniførleikar–og tekniteknikk generelt. Og annars tekna eftir førleika.
Innihald: Vit læra um m.a. um kompositión, ljós og skugga og form. Vit tekna ymsar lutir, m.a. útstappaðar fuglar, andlit og lítlar standmyndir. Høvið verður eisini at tekna tað tú longu dámar at tekna.
Tilfar: Blýantar, litblýantar, krit og tuschpennar v.m. Kvøldskúlin útvegar pappír.
Málbólkur: Enskttalandi í Føroyum, ið hava hug at læra at tekna.
Nær: Hósdag kl. 18.30 – 21.10. Byrjar í september 2018 og 10 vikur fram.
PS: Sama skeið byrjar aftur í januar 2019, nýggj tilmelding krevst.
Skeiðslýsing: »Tekning Vaksin – Kollafjørður«
Endamál: At læra grundleggjandi tekniførleikar–og tekniteknikk generelt. Og annars tekna eftir førleika.
Innihald: Vit læra um m.a. um kompositión, ljós og skugga og form. Vit tekna ymsar lutir, m.a. útstappaðar fuglar, andlit og lítlar standmyndir. Høvið verður eisini at tekna tað tú longu dámar at tekna.
Tilfar: Blýantar, litblýantar, krit og tuschpennar v.m. Kvøldskúlin útvegar pappír.
Málbólkur: Enskttalandi í Føroyum, ið hava hug at læra at tekna.
Nær: Týskvøld kl. 18.30 – 21.10. Byrjar í september 2018 og 10 vikur fram.
PS: Sama skeið byrjar aftur í januar 2019, nýggj tilmelding krevst.
Skeiðslýsing: »Tekning og máling«
Endamál: At læra grundleggjandi máli– og tekniførleikar og so annars at mála og tekna eftir førleika.
Innihald: Vit mála og tekna við akryl, olju ella øðrum tilfari. Lærarin vegleiðir hvørjum næmingi einsæris, tá tørvur er á tí. Vit fáa innlit í m.a. litlæru, kompositión og teknikk.
Tilfar: Tað er ymiskt, alt eftir hvat tygum vilja mála og tekna við. Litir (t.d. akryl og lørift ella annað undirlag, blýantar.
Málbólkur: Øll, ið hava hug at mála og tekna.
Nær: Mikdag kl. 18.30 – 20.30. Byrjar í september 2018, heldur á til Páskir 2019 (uml 20 ferð).
Skeiðslýsing: »Tekning eftir livandi modelli (croquis)«
Endamál: At læra at tekna eina livandi modell og soleiðis læra at tekna tað tú sært.
Innihald: Vit koma inn á grundleggjandi ting sum styttingar, perspektiv og skuggalegging—grundleggjandi førleikar fyri nærum eitt og hvørt listafólk. Støðurnar hjá modellini eru (oftast) frá 1/2 til 10 minuttir. Vit tekna eftir nakinmodell.
Tilfar: Pappír, blýantar og kol-litkrit. Ókeypis pappír verður at fáa.
Nær: Mánadag kl. 19.00 – 21.10. Byrjar í september/oktober 2017 og 10 vikur fram.
Málbólkur: Øll, ið hava hug at tekna—roynd sum óroynd.
Kostnaður: 1.010 kr. Gjald fyri modell er íroknað skeiðsgjaldið.
Croquistekning er skjót tekning av livandi fólki. Hetta er ein klassiskur og góður máti at læra at tekna. Tú lærir um form, rørslu, skuggar og um ymsar teknimátar. Tú lærir at leggja merki til tað grundleggjandi, tí teknitíðin er avmarkað.
PS: Tilmeldingin til skeiðini verður gjørd á heimasíðuni hjá Kvøldskúlanum.


text:
Kaj Joensen
05.08.2014 - 13:18
Nógvir føroyskir ungdómar millum 13 og 17 ár eru í hesum døgum á leguni Teenstreet í Múnster í Týsklandi. Teenstreet er fyri tey, ið vilja hava eitt nærri samband við Jesus, stendur á heimsíðuni om.fo.
Tíðindi > Samfelag & Politikkur > Annað
Á Throne room (møtinum) í gjárkvøldi var Kristoffur Sørensen av Viðareiði, boðin uppá stóra palin at beatboksa.
- Hann er ein sera dugnaligur beatboksari, og salurin við stóru fjøldini av fólki (uml. 4000 fólk), tóku so hjartaliga væl ímóti honum, og tað gingu ikki nógv sekund, so kókaði salurin. Ungdómurin var bergtikin. Eina løtu beatboksaði Kristoffur sjálvur, síðani spældi trummusppælarin eina solo afturímóti honum, hetta helt fram eina løtu og til allar seinast beatboksaði Kristoffur saman við trummuspælaranum.
- Tað var ótrúliga stuttligt at síggja ein av okkara dugnaliga ungdómi uppiá senuni, og vísa fram tað, sum hann dugir so framúrskarandi væl, skrivar heimasíðan hjá Teenstreet.
Sí framførsluna her:


text:
Orð: John R. Clements
Lag: Bentley DeForest Ackley
Týtt: Árni Jacobsen
1. Meðan skýming fall yvir urtagarð,
mín Meistari, Jesus, á knøum var,
í angist til faðir sín bøn hann bar,
nú av sínum egnu hann svikin var.
Niðurlag: Getsemane, Getsemane,
har Jesus í deyðaangist var.
Mær fellur tár, tá eg minnist teg,
Getsemane, Getsemane.
2. Meðan skýming fall yvir urtagarð,
nýggj vón fyri menniskjum tendrað varð.
Sum offur hann bar sína egnu sál
og tømdi á botn hesa beisku skál.
3. Meðan skýming fall yvir urtagarð,
hans kærleikaljós gjøgnum loftið skar.
Hann eina í angist og sveitta leið,
vann frelsu til tey, ið hann kendu ei.


text:
Bygdatúrar
Bygdatúrar eru hugnaligir, læruríkir, og øll kunnu vera við.
Húsavík
Til 14. august 2018 hava vit fastan bygdatúr í Húsavík hvønn mándag, týsdag og hósdag kl. 17 – 18.
Til ber at bíleggja túrin her ella við at skriva til okkum á info@visitsandoy.fo.
Prísur
120 kr. fyri hvønn.
Fyrispurningar og bílegging
Um tú vilt bygdatúr í einari aðrari bygd enn lýst her, vilja vit fegin vit skipa fyri tí.
Send okkum ein teldupost á info@visitsandoy.fo ella ring til okkum á tlf. 222 078. Vit fáa best hjálpt tær um vit fáa fyrispurningin minst 2 dagar áðrenn túrin.


text:
Gamla Testamenti
Gamla Testamenti er tann parturin av Bíbliuni, sum snýr seg um tíðina áðrenn Jesu føðing. Tekstirnir í Gamla Testamenti vórðu til í tíðini 1300-150 f.Kr. Teir fyrstu vórðu skrivaðir, meðan jødar vóru í útlegd í Bábylon.
Innihaldsyvirlit
Tær heilagu bøkurnar í Gamla Testamenti[rætta | rætta wikitekst]
Bíblian byrjar við Mósebókunum, sum eru fimm í tali. Tann fyrsta bókin sigur okkum um skapanina, og hon endar við deyða Jósefs. Í hinum fýra bókunum stendur søga ísraelsmanna, frá tí at Móses var føddur, og til hann doyði. Jósvabókin sigur okkum um Jósva, hvussu ísraelsmenn komu inn í Kánáanland. Dómarabókin sigur frá dómarunum inntil Eli. Rutarbók sigur søguna um Rut, ættarmóður Dávids. Báðar Sámuelsbøkurnar siga frá Eli og Sámueli, dómarunum báðum, og frá kongunum, Sáuli og Dávidi. Tvær kongabøkur siga frá seinastu døgum Dávids til útlegdina í Bábylon. Tvær Krýnikubøkur eru frásagnir um ættarlið; síðan siga tær tað sama sum Kongubøkurnar. Ezrabókin og Nehemiabókin siga frá heimkomuni úr Bábylon. Ezterarbókin sigur frá einari jødiskari gentu, sum verður drotning Áhasverusar (Kserkesar), kongin í Persaríki. Jobsbókin sigur okkum um ein sera tolnan mann, sum eitur Job. Hon lærir okkum at taka alt av Guds hond. Sálmarnir, sum koma aftan á Jobsbók, eru andligir sangir. Dávid hevur yrkt nógvar av teimum. Orðtøkini, Prædikaran og Hásongin hevur Sálomon skrivað partar av. At enda koma Harmljóðini og bøkurnar hjá profetetunum: 4 stórar og 12 smáar. Profetabøkurnar hava nógvar spádómar, lærdómar og áminningar.
Bøkurnar[rætta | rætta wikitekst]
Í Gamla Testamenti eru 39 bøkur:
- Fyrsta Mósebók
- Onnur Mósebók
- Triðja Mósebók
- Fjórða Mósebók
- Fimta Mósebók
- Josva (Josvabók)
- Dómararnir (Dómarabókin)
- Rutt (Rutarbók)
- Fyrra Sámuelsbók
- Seinna Sámuelsbók
- Fyrra Kongabók
- Seinna Kongabók
- Fyrra Krønikubók (Fyrra Krýnikubók)
- Seinna Krønikubók (Seinna Krýnikubók)
- Ezra
- Nehemias (Nehemia)
- Ester (Esterarbók)
- Job (Jobsbók)
- Sálmarnir
- Orðtøkini (Orðtök Sálomons)
- Prædikarin
- Hásongurin
- Esaias (Jesaja)
- Jeremias (Jeremia)
- Sorgarsongirnir (Harmljóðini)
- Ezekiel
- Dániel
- Hoseas (Hósea)
- Jóel
- Amos (Ámos)
- Obadias (Óbadia)
- Jónas
- Mika
- Nahum (Náhum)
- Habakkuk (Hábakkuk)
- Zefanias (Sefanja)
- Haggai
- Zakarias (Zakarja)
- Malakias (Málaki)


text:
Góð ráð
Legg til síðis tíðliga
Tað er gott at hava pening tøkan, tá ið rokningar koma. Tað kann vera til óvæntaðar útreiðslur ella til eina feriu. Vit mæla tær til at byrja tíðliga at seta pening inn á eina samansparingarkontu. Ein samansparing gevur tær við tíðini pening og harvið eisini møguleikar.
Ger fíggjarætlan og fá yvirlit
Nógv ung sum eldri vita ikki, hvar peningurin fer, og hví endarnir ikki altíð røkka saman. Ein fíggjarætlan hjálpir tær at halda skil á útreiðslum og inntøkum. Eisini gevur hon tær innlit í, hvussu tú brúkar pening tín. Við eini fíggjarætlan veitst tú, hvussu nógvan pening tú hevur tøkan.
Hevur tú eitt frítíðarstarv?
Gongur tú í skúla og hevur eitt fríðtíðarstarv, er Gull 1 ætlað til lønina. Eitt frítíðarstarv er kanska krevjandi og fer við nógvari tíð, men gevur samstundis góðar møguleikar – bæði nú og seinni við starvsroyndum. Um tú hevur eitt frítíðarstarv, er enn størri orsøk at gera eitt fíggjarark og at leggja pening til síðis.
Tú ert altíð vælkomin
Vilt tú vita meira, ella tørvar tær ráðgeving um fíggjarark og samansparing, set teg so í samband við ungdómsráðgeva tín.


text:
Tveir sjúkrarøktarfrøðingar til kommunulæknaviðtalur
Heilsutrygd søkir eftir tveimum sjúkrarøktarfrøðingum til kommunulæknaviðtalur í Suðurstreymoy
Størvini
- 1 fulltíðarstarv sum sjúkrarøktarfrøðingur í viðtaluni í Miðlon
- 1 hálvtíðarstav sum sjúkrarøktarfrøðingur í viðtaluni í Gundadali
Tú
Tú ert sjúkrarøktarfrøðingur. Tær dámar væl at hava fleiri bóltar í luftini í senn og at arbeiða sjálvstøðugt og saman við øðrum. Tað er ein fyrimunur, um tú hevur arbeiðsroyndir hjá kommunulækna ella líknandi. Royndir við talgildu heilsuskipanini er eisini ein fyrimunur.
Lønar- og setanartreytir
Lønar- og setanartreytir verða sambært sáttmálum á almenna arbeiðsmarknaðinum.
Umsókn
Umsókn við prógvum, lívsgongdarlýsing og øðrum viðkomandi skjølum verður at senda til:
Heilsutrygd
Postsmoga 52
Klaksvíksvegur 7
FO-710 Klaksvík
ella til t-post: heilsutrygd@heilsutrygd.fo
Tað skal tilskilast í umsóknini, hvat starv søkt verður.
Tann, ið settur verður, má tola broytingar í starvinum.
Umsóknir verða viðgjørdar í trúnaði og skulu umsóknir verða Heilsutrygd í hendi í seinasta lagi týsdagin 24. apríl 2018 kl. 12:00.
Størvini verða sett skjótast gjørligt.
Ynskir tú fleiri upplýsingar, kanst tú ringja til John D. Olsen, fulltrúa í Heilsutrygd, á tlf. 614010.


text:
Knurrhani (knurrhanaættin)
Chelidonichthys gurnardus
(Linné, 1758)
Stødd: Knurrhani verður upp í 60 cm langur, tó vanliga ikki longri enn 30-45 cm.
Dýpi: Hann er vanliga úr 10 metra dýpi niður á 150 metra dýpi. Undir Føroyum er knurrhani tó eisini fingin á minst 400 metra dýpi.
Litur: Hann er grábrúnur við reydligum undirliti, onkuntíð við grønligum, gyltum farra. Eisini hava summir meira reydligan, reyðgulan lit. Rómalittur um síðurnar, og silvurlittur undir búkinum. Ljósir blettir sløðast her og har á bakinum og síðunum. Hann hevur ljósa striku. Blettir og strikur eru á fjaðrunum.
Teinar: R1 VI-IX; R2 18-19; G 17-19; Ry 37-39.
Lýsing: Knurrhani hevur tvær ryggfjaðrar. Tann fremra er tríhyrnt, stutt og høg. Tann aftara er long og lág. Hann hevur eina langa gotfjøður, stórar búkfjaðrar og stórar uggafjaðrar. Uggafjaðrarnar røkka ikki, ella kanska akkurát, til fremra enda á gotfjøðurini. Sterturin er nakað sýldur, og ovara stertablað er longri enn niðara. Niðastu tríggir teinarnir á uggafjaðrunum eru leysir av fjøðurini og síggja út sum bein. Nýveiddur gevur hann ofta eitt ‘knurrandi’ ljóð frá sær. Ógvuliga hvassur og harður er hann at strúka eftir og stívur at merkja. Hann hevur beinknútur og píkar á kápuni, langa og flata gron. Eftir strikuni er roðslan stór og hvøss.
Eyðkenni: Tey trý ‘beinini’ á uggafjaðrunum. Harða, beinuta skræðan. Uggafjaðralongdin.
Týdningur: Knurrhani er góður matfiskur og verður seldur á marknaðunum. Hevur ikki havt vinnuligan týdning í Føroyum, tí nøgdirnar eru smáar.
da: Grå knurhane, en: Grey gurnard, fr: Grondin gris, ís: Urrari, no: Knurr, tý: Grauer Knurhahn
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Útlendingar eiga ikki at virðisøkja okkara fiskiríkidømið
10. januar 2018
Tað eru ásetingar í nýggju lógini um fyrisiting av sjófeingi, sum stuðla undir meirvirking av okkara fiskarávørum, men hesar ásetingar eru ikki nóg mikið. Svar er nú komið frá Høga Hoydal, landsstýrismanni í fiskivinnumálum um útflutning av óvirkaðum fiski
Eg haldi, at landsstýrið eigur at gera nakað, sum er út yvir tað, sum stendur í lógini um fyrisiting av sjófeingi, soleiðis at føroysk virki á jøvnum føti við ES kunnu fáa fatur á føroyskari rávøru til meirvirkingar.
Grundað á vantandi ES-sáttmála, eru okkara virki verri stillað enn ES-virki at bjóða uppá føroyska fiskin. Vit muga verja okkara áhugamál, eins og eitt nú Ísland ger. Tí hastar tað at fáa í lag eina fríhandilsavtalu við ES um fiskavørur.
Eg eri greiður yvir, hvat stendur í nýggju lógini um fyrisiting av sjófeingi, um hetta evnið, men lat okkum nú gera tað, sum stendur í okkara makt, fyri at skapa fleiri og nýggj arbeiðspláss.
Tí vóni eg, at landsstýrismaðurin tekur neyðug stig til at menna vinnukarmar, sum framhaldandi skapa arbeiðspláss og tryggja vøkstur, eitt nú við at áseta avgjøld á óvirkaðan fisk, sum fer til meirvirkingar í øðrum londum.
Í svarinum, dagfest 5. januar 2018 frá Høgna Hoydal, stendur:
Sitat byrjar: “Kann landsstýrismaðurin greiða frá, um hann hevur ætlanir um at áseta eitt gjald á óvirkaðan fisk, sum fer av landinum til meirvirkingar - møguliga gera eina royndarskipan?
Eg havi ikki tikið avgerð um at seta gjald á óvirkaðan fisk, sum eitt av fyrstu stigunum í sambandi við, at nýggja lógin um fyrisiting av sjófeingi er samtykt á Løgtingi.
Tó skal sigast, at nýggja lógin fevnir um fleiri ásetingar, ið allar hava til endamáls at stimbra undir, at úrslit verða rokkin í samband við júst tað, sum spyrjarin umrøður, nevniliga: meirvirking, virðisøking og at flyta okkum frá rávøruframleiðara til matvøruframleiðara.
Ein nýggj áseting í lógini fevnir um, at innvølur, ryggur, skræða og tílíkt av fiski skal førast til lands. Vinnan skal hava møguleikar og tíð at laga seg til nýggja kravið. Tí fari eg í næstum at gera reglur, ið tryggja, at endamálið verður rokkið, samstundis sum nøktandi atlit verður tikið at tillaging hjá vinnuni.
Í nýggju lógini er somuleiðis ásett, at øll veiða á fiskiførum undir føroyskum flaggi skal landast um bryggjukant í Føroyum. Kunngerðin, sum ásetir nærri reglur um fiskasløg, er lýst.
Lógin ásetir somuleiðis, at 25% av allari veiðu hjá føroyskum fiskifari skulu bjóðast út um góðkenda uppboðssølu í Føroyum. Kunngerðin verður lýst í næstum.
Nýggja lógin ásetir, at ein partur av tøkari føroyskari kvotu kann setast av sum liður í vinnuligum menningarætlanum kring landið. Treytirnar, ið settar verða til hesar kvotur, eru júst treytir til menning og virðisøking.
Virðisvøkstur er eitt av grundfestu endamálunum í sjálvari lógini um fyrisiting av sjófeingi.
Harnæst verður eisini arbeitt á øðrum økjum eftir sama stavnhaldi. Játtanin til fiskivinnuroyndir er økt munandi seinastu árini. Harumframt vórðu tær fyrstu 6,00 mió. krónurnar - í eykajáttanarløgtingslóg fyri august 2017 - fluttar í nýggja Fiskivinnugrunnin til at menna eina skipan til nýskapan, menning og gransking í øllum liðum og virðisketunum í fiskivinnuni.
Samanumtikið kann sigast, at eg ikki havi tikið støðu til at áseta eitt avgjald á óvirkaðan fisk.
Eg eri tó fullgreiður yvir tann týdning, ið hugtøkini virðisvøkstur og meirvirking hava fyri vinnu okkara og allan okkara búskap. Øll tey átøk, ið eg havi víst á í svari mínum, stimbra undir størri meirvirði í fiskivinnuni. Eg ætli at royna hesi átøk í verki, áðrenn spurningurin um avgjald verður viðgjørdur.” Sitat endar.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
“VeðurlagsBroytingarList í útnorðri”
Fríggjadagin 27. og leygardagin 28. november 2015 verður skipað fyri listaframsýning í nýggja bygninginum hjá Bank Nordik í Havn.
“Climate Change Art in the West Nordic “
Evnið í listaframsýningini er veðurlagsbroytingarnar, sum longu eru farnar at merkjast ymsastaðni kring heimin – og ikki minst í útnorðri. Komið verður inn á ovurnýtslu av tilfeingi, dálking, C02 útlát men eisini inn á, hvat vit kunnu gera fyri at bøta um skaðarnar, sum longu eru hendir.
Á listaframsýningini verða verk hjá m.a. hesum listafólkum sýnd fram:
- Bardur Dal Christiansen,
- Livar Nysted,
- Lilliane Svøðstein,
- Selma Ellingsgaard
- Ronja Nysted
- Marita Vestergaard
- Astrid Andreassen
- Ole Wich
- Vigdis Petersen,
- Rannvá Holm Mortensen
- Helena Maria Weihe
Eisini verða listaverk hjá næmingum i 4., 5., 6. og 8. flokki í Skúlanum á Fløtum sýnd fram.
Framsýningin er almenn og verður fríggjadagin 27. november frá kl. 10 til 15 og leygardagin 28. november frá kl. 13 til 16.
Mynd, ið er partur av hesum tíðindaskrivi, er av listarverki, sum Sigrið F. Hansen og Miriam Í Grótinum í 6.e í Skúlanum á Fløtum hava gjørt.
Stigtakarar til framsýningina eru lesandi í útbúgvingini Nordic Studies, Governance and Sustainable Management á Fróðskaparsetri Føroya.
Luis Pellecier, Jón Kragesteen og Guðrið Helenudóttir Krúnufjall
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Skúlin í Tjørnuvík
Á býráðsfundi 15. apríl 2013 samtykti mentanarnevndin í Sunda kommunu einmælt at fara undir at bjóða skúlan í Tjørnuvík fram sum gestaíbúð til listafólk. Ætlanin er at listafólk, sum fyri styttri tíð ynskja at fara burtur frá vanliga gerandisdegnum, kunna nýta hetta tilboð fyri at hugsavna seg um eitthvørt listarligt avrik.
Leikarfelag Føroya var á vitjan í Tjørnuvík í 2013 og varð kunnað um áhugaverdu ætlanina og ein limur felagsins hevur longu tjóvstartað og gisti á skúlanum meðan arbeitt varð við at skriva liðugt eitt leikrit.
Sunda Komuna hevur ikki kunngjørt reglur fyri gestabústaðin enn, men vit mæla áhugaðum í at seta seg í samband við Sunda kommunu um fyrispurningar eru um skúlan.
Gestabústaðir í Stockholm
Listafólk og onnur í Tórshavnar kommunu, sum fáast við mentanarligt arbeiði, hava aftur í ár høvi at gista 1-2 vikur í Villa Bergshyddan í Stokkhólmi.
Tórshavnar kommuna luttekur í norðurlendskum høvuðsstaðarsamstarvi á mentanarøkinum saman við Helsinki, Oslo, Stokkhólmi, Keypmannahavn, Reykjavík, Nuuk og Mariehamn.
Stokkhólms kommuna býður íbúgvum í norðurlendsku høvuðsstøðunum at búleikast í Villa Bergshyddan í styttri tíðarskeið í summarhálvuni og arbeiða við virksemi sínum. Hesi kunnu t.d. vera høvundar, tónleikarar, sjónleikarar, myndlistafólk, journalistar, granskarar og onnur, sum í breiðari merking fáast við mentan.
Dentur verður lagdur á, at tey, sum fáa innivist í Villa Bergshyddan, knýta sambond við starvsfelagar í Stokkhólmi og á tann hátt veita sínámillum kunning og møguliga eisini fáa í lag samstarv.
Tíðarskeiðið, sum gistast kann í Villa Bergshyddan í ár, er 15. apríl til 29. september, og kostnaðurin er 800 svenskar krónur um vikuna.
Umsóknarblað fæst við at fylgja hesi leinkjuni, har fleiri umsóknarfreist og aðrir upplýsingar eru um stuðulin. Umsóknarblað verður lagt út tá søkjast kann og skulu sendast til:
Stockholms kulturförvaltning
Nordiskt kultursamarbete
Att: Hanan Haidari
Box 16113
SE 103 22 Stockholm
ella umvegis teldupost: This email address is being protected from spambots. You need JavaScript enabled to view it.


text:
Javnleikur í truplum útidysti
TB | 08/05/12
FC Suðuroy og TB samdust leygardagin um 1-1 javnleik, men so var tað ikki meira, ið liðini samdust um. Dysturin fer neyvan í søguna fyri gott fótbóltspæl, men hvat spenningi og intensiteti viðvíkur, har væntaði avgjørt onki.
FC Suðuroy hevði undan dystinum móti grannunum av Tvøroyri, ikki megnað at skorað eitt einasta mál í Effodeildini, og einans eitt stig var komið á kontuna. Tískil var týdningurin av einum sigri til heimaliðið sera stórur, meðan TB kanska ikki høvdu eins stórt trýst á sær, givið teirra toluligu byrjan á kappingarárið.
Høvdu knívin á barkanum
Dysturin móti grannunum av Tvøroyri, var ein dystur, ið FC Suðuroy helst mátti vinna, fyri at teir ikki skuldu dragna ov nógv frá hinum liðunum í botninum.
Tað tóktist eisini, sum vóru heimamenn fullgreiðir yvir hetta, og løgdu teir eitt stórt trýst á gestirnar alt fyri eitt. Stóra trýstið gav eisini úrslit eftir bert fýra minuttum, tá afturvendi málkongurin, Jón Krosslá Poulsen kom at standa leysur í TB brotsteiginum. Frísparkið frá Poul N. Poulsen fall heppið fyri føturnar á Jón, sum langaði til. Heppið fyri hann og heimaliðið, so blokeraði onkur skotið, og Ivan Stojkovic í TB málinum kundi síðani bert hyggja at, meðan bólturin smeyg sær í einum bleytum boga upp um hann, og niður við tvørtrænum. Frøðin var, sum vera man, sera stór, tí nú var loksins eydnast FC Suðuroy at fáa hol á málskjótingina, og so móti TB, av øllum liðum.
Skaði broytti dystin
TB hevði tað trupult við at steðga ágrýtnu FC Suðuroy leikarunum, sum høvdu leikliga yvirvág allan fyrra hálvleik, ella rættari, teir gúppaðu í minni mun burtur, enn gestirnar gjørdu. Flótandi fótbóltspæl, var lítið av á Eiðinum.
Tá fimm minuttir írestaðu av fyrra hálvleiki, máttu FC Suðuroy skifta ganesiska David Asare út, og skaðin var somikið álvarsligur, at hann í skundi varð fluttur á Suðuroyar Sjúkrahús. Asare varð tó útskrivaður sunnudagin, og hevur tað eftir umstøðunum gott.
At missa ein so góðan leikara, sum Asare, tóktist at nerva heimaliðið nógv, men 1-0 støðan helt sær tó til hálvleiks.
Í seinna hálvleiki trektu FC Suðuroy seg eitt sindur longur aftur, og dúvaðu á mótálop, meðan tvøramenn komu meira við í dystin.
Sum heild varð annar hálvleikur merktur av nógvum feilavleveringum og fríspørkum, og júst ein sovorðið var uppleggið til útjavnandi málið hjá TB, smáar tíggju minuttir inn í seinna hálvleik.
Ónøgd við fríspark
Frísparkið smekkaði Bojan Timic innfyri, og fremstur og hægstur var Martin Tausen, sum hegnisliga stútaði aldursforsetan á javnt, til stórt skuffilsi fyri heimaáskoðararnar, sum greitt hildu, at Igor Grkajac hjá TB hevði blakað seg til frísparkið. Ikki tykkum at siga, var hinvegin ovurhondstór gleði á nógvu TB fjepparunum.
Hóast nakrar málmøguleikar afturat til FC Suðuroy, og onkran til TB, seint í dystinum, so komu ikki fleiri mál á Eiðinum leygardagin, og tað úrslitið eru tvøramenn uttan iva fegnari um, enn grannarnir fyri sunnan. FC Suðuroy hava nú skorað sítt fyrsta Effodeildarmál, so kanska tað fer at ganga lættari framyvir hjá teimum.
Gongur støðugt framá
Hjá TB gongur tað hinvegin eitt sindur betur, og kanska hendan myndin av fegnum TB leikarum sigur meira, enn vit gera okkum far um. Trúgvin á egnan mátt sæst nú í hvørjum dysti, og menn arbeiða hart fyri hvør øðrum. Næsti dystur verður leygardagin kl 16 við Stórá, og tá koma B68 á vitjan. Hetta er dagurin áðrenn 120 ára føðingardag Tvøroyrar Bóltfelags, og tað hevði verið sera passandi, um menn kundu hála eitt gott úrslit burturúr. So verður stóra føðingardagsveitslan leygarkvøldið uttan iva enn betur.
HAGTØL
Effodeildin – 7. umfar:
NSÍ-Víkingur 0-2 (0-0)
0-1: Evrard Ble (67.)
0-2: Evrard Ble (75.)
HB-B36 2-1 (1-0)
1-0: Andrew av Fløtum (25.)
1-1: Róaldur Jacobsen (85.)
2-1: Jákup Slættalíð (91.)
FC Suðuroy-TB 1-1 (1-0)
1-0: Jón K. Poulsen (4.)
1-1: Martin Tausen (55.)
ÍF-EB/Streymur 1-2 (1-2)
1-0: Uni R. Petersen (7.)
1-1: Leif Niclasen (15.)
1-2: Arnbjørn Hansen (20.)
B68-KÍ 0-2 (0-0)
0-1: Hjalgrím Elttør (90.)
0-2: Páll Klettskarð (91.)


text:
Áki Bertholdsen 16.05.2018 (08:12)
Løgreglan farin í Hoydalar at ansa eftir næmingum
Í morgun er eitt vælmannað løgreglulið farið niðan í Hoydalar at halda skil á næmingum í Hoydølum, og á tí nógvu ferðsluni, sum er har um vegir, serliga um morgunin, nú øll skulu til arbeiðis.
Ídag er nevniliga almennur skulkidagur í Hoydølum, og løgreglan sigur, at í ár hava tey enntá bjóðað øðrum skúlum at koma til Havnar at halda dagin saman við teimum, so tað eru nógvir næmingar savnaðir í Hoydølum í morgun.
Ein afturvendandi trupulleiki hendan skuldidagin er, at næmingar hava forðað ferðsluni rættiliga illa, og tað kunnu skjótt vandastøður taka seg upp í tí sambandi, tí ótolnir bilførarar og druknir og ovvekraðir næmingar er ikki ein heppin blanding.
Tí er løgreglan farin í Hoydalar at halda skil á og tey siga, at støðan er heldur frægri í ár enn hon mangan hevur verið.
Har eru altíð langar bíðirøðir kortini og næmingarnar hava so gingið ímillum bilarnar og býtt karamellur út, so fyribils hevur tað ikki verið verri enn tað, sigur Løgreglan. Men treyðugt so, nøkur verður ivaleyst ov sein til arbeiðis í morgun.
Løgreglan hevði eisini sambamd við næmingarnar í gjár og greiddi teimum frá um lógir og reglur. Í roynd og veru er tað ikki loyvt at tarna ferðsluni, og tey halda, at tað hevur hjálpt upp á tað, at tey hava tosað við næmingrnar, tí okkurt árið er tað farið yvir gevind.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Silvurdrongur og Elvito í Salt.
- Dagur:
- fríggjadag 23. november 2018 20:00-22:30
Silvurdrongur hevur gjørt um seg sum svartideyði og hagasóljur í Føroyum hetta seinasta árið við minnisverdum konsertum og margfeldu útgávuni Silvurbók, sum fevnir um tónleik, film og bókmentir. Silvurpláta eitur tónleikaútgávan, sum Per I. Højgaard Petersen hevur framleitt og komponerað saman við Karl Andriasi Stórá.
Nú fara silvurdreingirnir á konsertferð kring landið at vitja øll tey spælistøðini, har teir ikki fyrr hava spælt.
Við sær hava teir føroyska-danska bólkin Elvito.
Lagið hjá teimum "Get It On" hevur verið at hoyrt í Kringvarpinum hetta seinasta árið. Tónleikurin er ein blanding millum elektroniskt og surf, og ljóðmyndin varðveitir eitt egið huglag, sum er áhugavert og eitt sindur gandakent. Limirnir í Elvito eru Bastian Lahn Petersen og Rasmus á Fríðriksmørk Borðoy, og við sær hava teir trummusláara.
Deil tiltakið
Fyrireikari
Saltsiloin


text:
Orð: Poul F. Joensen
Lag: Hanus G. Johansen
Marita hevði ein fríggjaraflokk,
hvønn skuldi av teimum hon taka?
Hvør ein segði: tú skalt njóta alt gott,
vilt tú hava meg til maka!
Hvønn morgun til Hanus hon tosaði blítt,
um dagin hon fjantast við Sørin,
um kvøldið við Tummas, og ofta og títt,
hon fær sær ein koss frá øðrum.
Sjalu varð Hanus, tá slíkt hann sá,
og Sørini leiddist at fríggja,
við Tummas sum bað um nei ella ja
hon segði: eg vil teg ei síggja.
Og hinir, teir hvurvu so við og við,
til eina hon gekk millum moyggja.
Ein dag sá hon brúður við brúðgóms lið:
tá legði hon seg til at doyggja.


text:
Tíðindaskriv frá Svimjisambandi Føroya
Svimjisamband Føroya fer í summar at luttaka á “Swimming Championships of the Small States of Europe”, ið er evropeiska meistarastevnan fyri svimjitjóðir við færri enn 1 millión íbúgvum.
Evropeiska meistarastevnan fyri smátjóðir er eitt tilboð til tær smærru svimjitjóðirnar í Evropa at kappast sínámillum eisini líka ár, har teir evropeisku leikirnir fyri smátjóðir eru ólíka ár. Føroyar kunnu ikki enn luttaka á hesum síðst nevndu “Games of the Small States of Europe”, sum annars út yvir svimjingina umfatar flestu ítróttargreinarnar, ið vit kenna frá Oyggjaleikum, av tí at luttøkan krevur olympiskan limaskap.
Tey svimjisambond, ið luttaka í “Games of the Small States of Europe” annaðhvørt ár hava tí avgjørt at hava eina svimjistevnu fyri allar smátjóðirnar í Evropa í millumárunum. Hetta merkir, at Svimjisamband Føroya, ið er fullgildigur limur í bæði evropeiska og altjóða svimjisambandinum verður boðið við. Eitt tilboð, ið sjálvsagt hóvar Svimjisambandinum væl, av tí at tað betrar um okkara grundgeving fyri olympiskum limaskapi, og hartil fellur á júst tey ár, tá ið Oyggjaleikir ikki eru.
Sostatt fær Svimjisambandið nú ein gyltan møguleika at minka um sveiggini millum ár við og uttan Oyggjaleikir, ið annars ávirkar svimjingina nógv, eins væl og so nógvan annan føroyskan ítrótt. Tí hóast tað við evropameistarastevnu og líknandi finnast ríkiligar og harðar avbjóðingar til úrmælingarnar, umframt nógvar altjóða stevnur til eisini tann meira breiða hópin, so hevur okkurt millumstig av eini meistarastevnu vantað til sonevnda Oyggjaleikahópin at venja miðvíst fram til tey ár, tá ið Oyggjaleikir ikki eru. Og tað má man siga, at tað verður nú, tá ið tey fáa møguleika fyri at vinna sær heiti sum bæði “Champion of the Small States of Europe”, og “Junior Champion of the Small States of Europe”.
Luttakarar á smátjóðaleikunum eru í løtuni: Andorra, Kýpros, Ísland, Liktinstein, Luksemborg, Malta, Monako, Montenegro og San Marino. Av hesum hava serliga Ísland, Kýpros og Luksemborg vunnið heiðursmerki á leikunum. Ítróttagreinarnar eru til dømis: frælsur ítróttur, fimleikur, judo, skjóting, borðtennis, flogbóltur og svimjing. Smátjóðaleikirnir hava verið annaðhvørt ár síðani 1985, undir leiðslu av Olympisku nevndunum hjá hesum londum.
Evropeiska svimjistevnan fyri smátjóðir var fyri fyrstu ferð í Luksemborg í 2008, sum partur av Open Luxembourg Championships. Vertstjóðin Luksemborg vann klárt flest heiðursmerki og steypið fyri lið, frammanfyri Malta, San Marino, Kýpros, Andorra, Gibraltar og Montenegro. Ísland luttók ikki á fyrstu stevnuni, men verður vertstjóð nú á næstu, sum verður í Hafnarfirði hin 12. til 13. juni 2010. Svimjistevnan er undir leiðslu av teimum luttakandi limalondunum, íroknað Gibraltar og nú framyvir Føroyar, hóast vit sum kunnugt ikki enn hava olympiskan limaskap.
Innbjóðing til svimjistevnuna í ár kann finnast á heimasíðuni hjá Sundfélag Hafnarfjarðar: http://www.sh.is/id/1000129.
Ætlanin hjá Svimjisambandinum er at senda ein hóp til Íslands, sum minnir um hópin, ið vanliga verður sendur til Oyggjaleikir. Tað vil siga, at krøvini verða rættiliga hørð til at sleppa á liðið, um enn ikki heilt so hørð sum til evropeisku meistarastevnu og heimsmeistarastevnu. Evstamark fyri úttøku verður á føroysku meistarastevnuni hin 14. til 16. mai 2010, umleið ein mánað fyri “Small States” stevnuna.
Vegna Svimjisamband Føroya
Rókur í Jákupsstovu, næstformaður


text:
Hvar er Gud, tá ið tað neiliga rakar? Vit síggja, hoyra og lesa um neyðina úti í heimi, har menniskju líða vegna flóðaldur, jarðskjálvta og hungursneyð. Men tær nýtist ikki fara so langt, tí tú kennir kanska, hvussu tíni kæru gerast sjúk, stríðast og doyggja. Eisini kanst tú kenna tað neiliga innaní tær, har ótti, ørkymlan, ótryggleiki og tunglyndi kunnu gera um seg. “Eigi eg ikki at sleppa undan tí neiliga?” spyrt tú kanska. “Er eingin tryggleiki í lívinum?”
Á heimasíðuni hjá BBC stóð herfyri at lesa, at fornfrøðingar høvdu funnið ein mann í onkrum útgrevstri í Pompeii, sum doyði, tá ið eldgosið var í ár 79. Soleiðis ljóðaði yvirskriftin: “Hann yvirlivdi eldgosið, men varð síðani útsligin av einum risastórum flúgvandi kletti.” Hóast tað hvørki er pent ella rætt, kundi eg ikki lata vera við at flenna fyri meg sjálvan og ímyndaði mær, hvussu hesin maðurin rann undan eldgosinum og hugsaði, at hann nú var sloppin undan og segði: “Fjú”. Síðani hugdi hann upp, har risastóri kletturin kom flúgvandi beint ímóti honum og segði: “Gisp”.
Soleiðis hava vit tað mangan: “Á, maður, hví skal hetta raka meg?” Ja, vit kunnu mangan halda, at vit eiga at verða rakt av nøkrum neiligum, um lívið hevur verið ov gott í langa tíð.
Fyri trý túsund árum síðani skrivaði Sálomon kongur: “Til eru rættvís…, sum verða fyri tí, sum átti at verið gudleysum fyri, og til eru gudleys…, sum verða fyri tí, sum átti at verið rættvísum fyri”. Henda sannleikan hevði hesin kendi vísi maðurin lært. Hvussu lívið vísir seg at raka okkum, tykist ikki vera tengt at, hvussu levnaðurin er. Men um trygdin ikki er í levnaðinum, hvar er hon so?
Jesus segði einaferð frá um tvey hús, har annað var bygt á hellubotn og hitt á kyksendi. Stormur og áarføri kom. Húsið, bygt á hellubotn stóð, meðan hitt fall (Les meira um hesa søgu her.). Húsini mundu vera líka sterk og stormurin rakti bæði húsini. Hesi vóru ikki tað avgerandi, men grundarlagið. Hetta er sannleikin inn í okkara støðu: Trygdin er ikki í levnaðinum, men grundarlagnum! Jesus er grundarlagið, vit menniskju kunnu byggja okkara lív á. Hann kennir tað neiliga í tínum lívi. Hann hevur verið ígjøgnum líka nógva neyð, sum tú og tað, sum er verri. Hann doyði, men varð síðani reistur aftur frá deyðum, fyri at vinna tær tann stað, har einki neiligt er: Himmalin. Við Jesusi sum grundarlag er hann altíð nær.
Stormurin rakti bæði húsini!
Framhaldandi segði Jesus: At hoyra og gera eftir orðinum er tað avgerandi! Hoyr Jesus: “Eg livdi, doyði og reis upp fyri teg!” Onga aðra staðni kanst tú hoyra Jesus meira enn at lesa í Bíbliuni. Royn síðani at liva, sum Jesus boðaði, við at elska Gud og elska næstan! Tað flytur fokus upp og út og harvið frá tær sjálvum og tíni hugsan um tað neiliga.
Trygdin er ikki í levnaðinum, men grundarlagnum!
Menniskjað er skapað til eitt paradís, men veruleikin er fullur av tí neiliga. Trygdin er ikki í levnaðinum, men grundarlagnum! Jesus hevur vunnið tær himmalin. At flyta fokus frá tí neiliga á Jesus gevur frið og hvíld í gerandisdegnum.


text:
Jens Hákun Leo
11.06.2018 - 17:50
Tíðindi > Lóg & Landaskil > Dómstólar og rættarmál
Fríggjadagin 5. mai 2017 fór tann órættaði til Havnar. Hann hevði havt føðingardag tveir dagar frammanundan og hevði júst fingið frítíðarløn og sett sær fyri at njóta kvøldið í Havnini til fulnar.
Eftir nakrar øl í bilinum á veg til Havnar og nakrar whisky sjussar í Glitnum, fóru tankarnir at leita til eitt ball í Vesturbýnum.
Eftir nakrar uppringingar aftur og fram, endaði tann órættaði í einum balli á Íslandsvegnum hjá tí nú yngra ákærda í Øksarmálinum, sum tá var 21 ára gamal.
Tann órættaði hevði fyrr á árinum verið úti fyri einum ferðsluóhappi, har hann var komin somikið illa fyri, at hann mátti sjúkramelda seg frá arbeiðnum hjá sær í nakrar mánaðir. Ætlanin var, at hann skuldi fara aftur til arbeiðis í juni hetta árið.
Hann arbeiddi sum maskinsmiður.
Permanent óarbeiðsførur eftir eitt kvøld í Vesturbýnum
Lítið visti hann, at hann eftir hetta kvøldið í Vesturbýnum í Havn, skuldi fáa tey boð frá læknanum, at hann nú kom at vera endaliga – permanent – óarbeiðsførur og harvið ikki kundi venda aftur til starvið hjá sær sum maskinsmiður.
”Eg føli einki í hesari hondini, tí ein høvuðsæðr hjá mær varð rakt. Nervarnir, sum stýra hondini, eru burtur. Og tað er hent tvær ferðir longu nú, at eg havi brent meg í hondina, meðan eg havi gjørt mat, tí eg einki havi følt”, greiddi maðurin frá í rættinum í dag.
Tann órættaði greiddi víðari frá um tær sinnisligu avleiðingarnar, sum øksarálopið hevur havt fyri seg.
”Eg minnist, hvat gekk fyri seg ta náttina. Eg síggi tað fyri mær, tá hann kemur gangandi við øksini. Eg minnist ikki, tá hann høgdi, men eg minnist, tá hann kom ímóti mær. Eg havi fingið posttraumatiskt stress av hendingini og noyðist at ganga til sálarfrøðing fyri at fáa hjálp fyri at læra at liva við hesari hendingini”, greiddi tann órættaði frá í rættinum í dag.
”Eg kom til at stoyta øl á gólvið av óvart og bað um orsaka og gav honum (tí yngra ákærda) 200 krónur. Eg vildi sleppa út harfrá og oman aftur í Glitnir, tí tey blivu við at tosa ringt um ein, sum eg kenni. So fór eg út, og hann (tann yngri ákærdi) kom aftaná mær og royndi at fáa meg innaftur”, greiddi hann órættaði víðari frá um tilgongdina, sum førdi til, at teir ákærdu skulu hava lopið á hann.
”Hann (tann yngri ákærdi) leyp so á meg og lá omaná mær og helt mær niðri. Eg sá tá hin (tann eldra) koma við øksini og rópti á hann um for helviti at sleppa mær, tí eg vildi sleppa vekk harfrá”, vísti tann órættaði á í rættinum.
Tú hevur fortjent at doyggja
Men tann yngri slepti honum ikki, og uppi yvir teimum stóðu, sambært tí eina vitninum í málinum, sum kom fyri rættin í dag, nakrir menn og hugdu at uttan at grípa inn. Hetta vóru vinmenninir hjá teimum ákærdu, sum eisini høvdu verið í ballinum í Vesturbýnum hetta kvøldið.
Eitt annað vitni í málinum – ein ung kvinna, sum varð vakt á miðjari nátt av óljóðinum uttanfyri húsið hjá sær – hoyrdi, at rópt varð eftir tí órættaða, at ”tú hevur fortjent at doyggja”, og at ”tú ert eitt ringt menniskja”.
Tann órættaði sjálvur skal hava sagt við ein mann, sum fjáltursstungin var komin úr einum hýruvogni, ið tilvildarliga var komin fram við á Íslandsvegnum/Landavegnum, at ”eg skal doyggja”. Tann órættaði skal tá hava biðið hann um eina síðstu sigarett, eftir at hann hevði upplýst nøvnini á teimum, sum høvdu lopið á hann.
Ein sjúkrasystir var við til at bjarga tí órættaða
Ein sjúkrasystir, sum hevði frí hetta kvøldið, og sum eisini var komin fram við á Íslandsvegnum hesa náttina, skilti álvaran í málinum og ringdi til sjúkrahúsið, meðan eitt annað vitni hevði ringt 1-1-2, og eitt triðja vitni – ein, sum hevði náttarvakt í húsinum hjá Almannaverkinum hesa náttina – hevði ringt til løgregluna og boðað frá.
Sjúkrasystirnin fór úr bilinum at hjálpa til og sá tá nakrar menn standa nær við tann órættaða. Hesir runnu, sambært henni, avstað, tá løgreglan kom á staðið.
Eftir lá tann órættaði, sum fekk hjálp frá sjúkrasystrini, og sum takkað veri henni og løgreglufólkunum, ið komu á staðið, yvirlivdi og kom á sjúkrahúsið í øllum góðum, har hann fekk lívsneyðuga viðgerð.
Ein tíma seinni vóru teir báðir ákærdu handtiknir, eftir at tann eldri av teimum hevði blakað ein knív, sum tann órættaði segði seg hava havt í ryggsekkinum hjá sær, burtur í ein garð nærhendis og roynt at vaska klæðini hjá tí yngra.
Ivasamt um annað vápn enn øks hevur verið við í leikinum
Sera ivasamt er, sambært retsmedisinaranum, sum var fyri í rættinum fyrrapartin í dag, hvørt nakar knívur yvirhøvur hevur verið brúktur í sambandi við Øksarálopið, sum ákæruritið annars leggur upp til. Eftir stendur spurningurin, í hvønn mun tann eldri av teimum báðum ákærdu hevur sært tann órættaða.
Hjá tí yngra av teimum ákærdu, sum í 2015 fekk dóm fyri grovan harðskap, sær meira svart út, tí øll vitni, eisini hin ákærdi, siga seg hava sæð hann svinga niður í tann órættaða við øksini.
Sambært retsmedisinaranum hevur talan verið um eini 16 høgg, sum til samans hava givið 26 skaðar á kroppin hjá tí órættaða.
Les eisini: Vitni í øksarmálinum: - Ein triði maður hjálpti til


text:
Orð og lag: Gordon Jensen
Týtt: Árni Jacobsen
Upprunaheiti: Jesus will outshine them all
1. Ein dýrdarstaður mær bíðar
har í Himmalsins hallum.
Tá eg flyti, ta dýrd eg skal sjá.
Um undurfult tað skal verða,
tað, sum gjørt er til reiðar
– tó Jesus skal fagrastur stá!
Niðurlag: Staðurin lýsir har á dýrdarhæddum,
vinir har aftur vit hitta tá.
Songur sum brimduni tónar um ævir
– tó Jesus skal fagrastur stá!
2. Lívsáin still har man renna,
lívsins træ støðugt blómar.
Í tí landi ei nátt fellur á.
Um gyltar gøtur har skína,
dýru perlurnar skyggja
– tó Jesus skal fagrastur stá!


text:
ÚSUN-uppgerð 2003-2014
Hetta er ein uppgerð yvir tey, ið hava móttikið og móttaka ÚSUN-stuðulin.
ÚSUN-skipanin er ein stuðulsskipan fyri føroyingar, ið taka útbúgvingar uttan fyri Norðurlond.
Heitið ÚSUN stendur fyri ”útbúgvingarstuðul til lesandi uttan fyri Norðurlond”. Í lógini, ið kom í gildi 1. august 2007, er tó í ávísum førum møguleiki at veita henda stuðul í Norðurlondum.
Kelda: studni.foUppgerð_av_ÚSUN-arum_2003-2014.xls
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...